+-----------------------------------------------------------------------+
|  12. ข้อมูลอื่นที่เกี่ยวข้อง                                                   |
+-----------------------------------------------------------------------+

สรุปสาระสำคัญของสัญญา

1 บริษัทฯ

+-----------------------------------+----------------------------------+
| สัญญา                              | คู่สัญญา                            |
+-----------------------------------+----------------------------------+
| (1) สัญญาซื้อขายน้ำประปา              | การประปาส่วนภูมิภาค                 |
+-----------------------------------+----------------------------------+
| (2) สัมปทานประกอบกิจการประปา        | กระทรวงทรัพยากรธรรมชาติและสิ่งแวดล้อม |
+-----------------------------------+----------------------------------+
| (3) สัญญ                           | บริษัท ที่ดินบางปะอิน จำกัด             |
| าให้สิทธิดำเนินการผลิตจำหน่ายและให้บริการ |                                  |
+-----------------------------------+----------------------------------+

  -----------------------------------------------------------------------
  1.1 สรุปสาระสำคัญของสัญญาซื้อขายน้ำประปา (Water Purchase and Sale Agreement)
  และบันทึกข้อตกลงที่เกี่ยวข้อง

  -----------------------------------------------------------------------

คู่สัญญา : การประปาส่วนภูมิภาค (“กปภ.”) และ

บริษัท น้ำประปาไทย จำกัด (มหาชน) (“บริษัทฯ”)

(เดิมชื่อ บริษัท วีเคซีเอส (ประเทศไทย) จำกัด)

วันที่ลงนามในสัญญา : 21 กันยายน 2543 แก้ไขเพิ่มเติมเมื่อวันที่ 29 ธันวาคม 2551

ระยะเวลาตามสัญญา : 30 ปี นับจากวันเริ่มซื้อขายน้ำประปา คือวันที่ 21 กรกฎาคม 2547

คำจำกัดความที่สำคัญ

  ------------------------------------- ---- ------------------------------------------------------------------------------------------------------
  ผู้ซื้อ                                   :    การประปาส่วนภูมิภาค ซึ่งจัดตั้งโดยพระราชบัญญัติการประปาส่วนภูมิภาค พ.ศ. 2522 หรือผู้สืบสิทธิหรือผู้รับโอนเป็นครั้งคราว

  ผู้ขาย                                  :    บริษัท น้ำประปาไทย จำกัด (มหาชน) หรือผู้สืบสิทธิของผู้ขาย

  “ระบบผลิตน้ำประปา”                      :    ระบบที่ประกอบกันเพื่อผลิตน้ำประปา รวมถึงที่ดิน อาคาร สิ่งปลูกสร้างโรงงานและเครื่องมืออุปกรณ์ต่างๆ
                                             ที่ผู้ขายจะดำเนินการก่อสร้างขึ้นและจัดหาเพื่อใช้ในการผลิตน้ำประปาและส่งน้ำประปาไปยังจุดรับส่งน้ำประปา
                                             โดยระบบผลิตน้ำประปาจะประกอบไปด้วย (1) ระบบการสูบน้ำดิบ (2) โรงงานผลิตน้ำประปา และ (3) ระบบส่งน้ำประปา

  โรงงานผลิตน้ำประปา                      :    โรงงานผลิตน้ำประปา รวมถึง อาคาร สิ่งปลูกสร้างโรงงานและเครื่องมืออุปกรณ์ต่างๆ ที่ใช้ผลิตน้ำประปาเพื่อส่งเข้าไปยังระบบส่งน้ำประปา
                                             รวมทั้งที่ดินที่เป็นที่ตั้งของโรงงานผลิตน้ำประปา

  “ระบบส่งน้ำประปา”                       :    ระบบซึ่งใช้ในการส่งน้ำประปาที่ผลิตแล้วจากโรงงานผลิตน้ำประปาไปยังระบบจ่ายน้ำประปาให้แก่ผู้บริโภคระบบดังกล่าวให้รวมความถึงที่ดิน
                                             อาคาร สิ่งปลูกสร้าง โรงงาน ท่อประธานที่เก็บน้ำและอุปกรณ์ที่ทำให้ผู้ขายสามารถส่งน้ำประปาได้

  “ระบบจ่ายน้ำประปาให้แก่ผู้บริโภค”            :    ระบบจ่ายน้ำประปาจากระบบส่งน้ำประปา ณ จุดรับส่งน้ำประปาไปยังพื้นที่ความต้องการน้ำตามที่กำหนดไว้ในสัญญา

  “ระบบรับน้ำประปาของผู้บริโภค”              :    อุปกรณ์และวัสดุที่ผู้ซื้อจะได้ติดตั้งเพื่อให้ผู้บริโภคสามารถรับน้ำประปาจากระบบจ่ายน้ำประปาให้แก่ผู้บริโภค

  จุดรับส่งน้ำประปา                         :    จุดบริเวณท่อน้ำออกของแหล่งเก็บน้ำประปาที่อยู่ภายในอาณาเขตที่ดินอันเป็นบริเวณที่ตั้งแหล่งเก็บน้ำประปา
                                             ซึ่งเป็นจุดที่ระบบส่งน้ำประปาและระบบจ่ายน้ำประปาให้แก่ผู้บริโภคได้เชื่อมต่อกัน
                                             และเป็นจุดสำหรับติดตั้งมาตรวัดน้ำประปาตามหลักที่กำหนดไว้

  ปริมาณน้ำประปาขั้นต่ำที่ต้องซื้อ                :    ปริมาณน้ำประปาขั้นต่ำซึ่งวัดเป็นลูกบาศก์เมตรต่อวันที่ผู้ซื้อจะต้องซื้อจากผู้ขาย

  ปริมาณน้ำประปาขั้นต่ำที่ผู้ขายจะต้องจัดส่งใหผู้ซื้อ   :    ปริมาณน้ำประปาขั้นต่ำที่ต้องซื้อในขณะนั้น บวกด้วยร้อยละ 7 ของปริมาณน้ำประปาขั้นต่ำที่ต้องซื้อในขณะนั้น
                                             หรือบวกด้วยปริมาณน้ำประปาจำนวน 20,000 ลูกบาศก์เมตรต่อวัน แล้วแต่อย่างใดจะต่ำกว่า
  ------------------------------------- ---- ------------------------------------------------------------------------------------------------------

วัตถุประสงค์ของสัญญา

กปภ. มีความประสงค์ให้บริษัทฯ ผลิตน้ำประปาเพื่อขายให้แก่ กปภ. ในบางพื้นที่ของจังหวัดนครปฐม
และจังหวัดสมุทรสาครเพื่อทดแทนระบบผลิตน้ำประปาจากบ่อบาดาลของ กปภ.
และเพื่อเพิ่มปริมาณการผลิตน้ำประปาให้เพียงพอต่อการต้องการของผู้บริโภค โดย
กปภ.จะซื้อน้ำประปาจากบริษัทฯ
เพื่อส่งเข้าสู่ระบบรับน้ำประปาของผู้บริโภคเพื่อขายให้แก่ผู้บริโภคอีกต่อหนึ่ง และบริษัทฯ
ตกลงที่จะเป็นผู้ก่อสร้างระบบจ่ายน้ำประปาให้แก่ผู้บริโภคเอง ซึ่งบริษัทฯ
ตกลงจะเป็นผู้ลงทุนและรับผิดชอบในผลกำไรขาดทุนทั้งหมดแต่เพียงฝ่ายเดียว
โดยที่ระบบผลิตน้ำประปาและระบบจ่ายน้ำประปาเป็นกรรมสิทธิ์ของบริษัทฯ ซึ่งไม่ต้องโอนไปยังกปภ.
แต่อย่างใด

สิทธิและหน้าที่ของคู่สัญญา

1.  บริษัทฯ มีภาระผูกพันที่จะต้องออกแบบ ก่อสร้าง
    และบำรุงรักษาระบบผลิตน้ำประปาและระบบจ่ายน้ำประปาให้แก่ผู้บริโภคโดยไม่ต้องโอนกรรมสิทธิ์ให้แก่
    กปภ. โดยการสูบน้ำจากแหล่งน้ำดิบมาใช้ในขบวนการผลิต รวมทั้งจัดหาเงินทุน เป็นเจ้าของ
    ดำเนินการ บำรุงรักษา
    ซ่อมแซมและปรับปรุงระบบดังกล่าวทั้งสองระบบเพื่อบำบัดน้ำดิบที่สูบให้เป็นน้ำประปาตามมาตรฐานที่กำหนดและขายให้แก่
    กปภ.ตามสัญญานี้ โดย กปภ.จะให้ความร่วมมือและสนับสนุนให้บริษัทฯ
    สามารถดำเนินงานและสามารถใช้สิทธิประโยชน์ของบริษัทฯ
    ตามสัญญานี้ได้โดยปราศจากการขัดขวางหรือภาระติดพันและ กปภ. จะไม่ดำเนินกิจกรรมใดๆ
    ไม่ว่าด้วยตนเองหรือโดยบุคคลภายนอกอันจะขัดขวางหรือเป็นอุปสรรคต่อการผลิตน้ำประปาหรือการใช้สิทธิของบริษัทฯ
    ตามสัญญานี้ โดยบริษัทฯ จะดำเนินงานด้วยความเสี่ยงและค่าใช้จ่ายของบริษัทฯ เอง
    เว้นแต่สัญญาจะกำหนดเป็นอย่างอื่นโดยที่จะไม่เรียกร้องขอหลักประกันหรือการค้ำประกันใดๆของรัฐหรือ
    กปภ.

2.  บริษัทฯ มีหน้าที่ขอสัมปทาน ขออนุญาต ขอใบอนุญาต หรือขอความยินยอมต่างๆ
    จากหน่วยงานของรัฐ และเมื่อบริษัทฯ ร้องขอ กปภ. จะประสานงานกับเอกชนรายอื่นๆ
    หรือหน่วยงานของรัฐ เพื่อให้บริษัทฯ
    สามารถก่อสร้างระบบผลิตน้ำประปาและระบบจ่ายน้ำประปาให้แก่ผู้บริโภคบนทรัพย์สินของหน่วยงานของรัฐหรือเอกชน
    โดยบริษัทฯ จะต้องรับผิดชอบค่าใช้จ่ายที่เกิดขึ้นทั้งหมดเองทั้งสิ้น
    แต่ทั้งนี้ไม่รวมถึงการเวนคืนทรัพย์สินจากเอกชน
    และหากเอกชนหรือหน่วยงานของรัฐดังกล่าวไม่ให้ความยินยอม กปภ.
    ไม่มีหน้าที่ต้องรับผิดชอบใดๆทั้งสิ้น

3.  หากภายในระยะเวลาของสัญญานี้ ความยินยอมหรืออนุญาตใดๆ ที่จำเป็น
    รวมถึงความยินยอมหรืออนุญาตที่กล่าวถึง หรือสิทธิใดๆ ไม่ได้รับ ถูกยกเลิก เพิกถอน แก้ไข
    หรือตีความไปในทางอื่นอันจะเกิดผลเสียหายอย่างสำคัญแก่บริษัทฯ หรือผู้รับเหมา
    (เว้นแต่การยกเลิกหรือเพิกถอนนั้นจะเกิดขึ้นจากาการที่บริษัทฯ
    หรือผู้รับเหมาแล้วแต่กรณีละเมิดสัญญาและปฏิบัติผิดไปจากที่กำหนดไว้ตามสัญญานี้หรือสัญญาอื่นซึ่งเกี่ยวข้องกับโครงการในประการสำคัญ)
    หรือ ได้สิ้นสุดลงโดยมิได้มีการขยายระยะเวลาการให้ความยินยอมนั้นออกไป แม้ว่าบริษัทฯ
    หรือผู้รับเหมาได้ขอขยายระยะเวลาไว้แล้ว
    หรือก่อนที่การดำเนินการตามวัตถุประสงค์ที่ได้รับความยินยอมหรืออนุญาตนั้นจะสิ้นสุดลง
    ให้บริษัทฯ และ กปภ.
    ปรึกษาหารือกันเพื่อแก้ไขปัญหาดังกล่าวเพื่อไม่ให้เกิดผลเสียหายอย่างร้ายแรงต่อประโยชน์ของบริษัทฯ
    และ กปภ.ให้ได้ภายใน 14 วันหลังจากที่ผู้ขายได้แจ้งให้ผู้ซื้อทราบ
    และหากปัญหาดังกล่าวไม่ได้รับการแก้ไขจนเป็นที่พอใจแก่ทั้งสองฝ่ายภายใน 60 วัน
    นับแต่วันที่บริษัทฯ ได้แจ้งแก่ กปภ. หรือภายในระยะเวลาเกินกว่านั้นตามที่บริษัทฯ จะยินยอม
    บริษัทฯ มีสิทธิเลิกสัญญาโดยทำเป็นหนังสือ
    ทั้งนี้จะไม่กระทบถึงสิทธิของคู่สัญญาแต่ละฝ่ายซึ่งมีต่อคู่สัญญาอีกฝ่ายหนึ่ง

4.  บริษัทฯ จะรับผิดชอบต่อการบำรุงรักษาระบบจ่ายน้ำประปาเท่าที่กำหนดไว้
    โดยไม่รวมถึงความรับผิดอื่นใดอันเกิดจากการดำเนินงานของระบบจ่ายน้ำประปาซึ่ง กปภ.
    จะต้องรับผิดชอบเองทั้งสิ้น

    การซื้อขายน้ำประปา

(1) นับแต่วันเริ่มซื้อขายน้ำประปาที่เป็นจริง กปภ. จะต้องซื้อน้ำประปาจากบริษัทฯ
    ซึ่งมีปริมาณโดยรวมรายวันไม่ต่ำกว่าปริมาณน้ำประปาขั้นต่ำที่ต้องซื้อ ดังนี้

  -------------------------------- ---------------------- -------------------
  ระยะเวลาตามสัญญา                  ระยะเวลาเริ่มต้นและสิ้นสุด   ปริมาณน้ำประปาขั้นต่ำที่
                                                          กปภ. ต้องซื้อ
                                                          (ลบ.ม./วัน)

  วันเริ่มซื้อขายน้ำประปาที่เป็นจริง ถึง 2    21 กรกฎาคม 2547 ถึง 20  200,000
  ปีนับจากวันเริ่มซื้อขายน้ำประปาที่เป็นจริง   กรกฎาคม 2549           

  ปีที่ 2 ถึงปีที่ 4                      21 กรกฎาคม 2549 ถึง 20  250,000
  ปีนับจากวันเริ่มซื้อขายน้ำประปาที่เป็นจริง   กรกฎาคม 2551           

  ภายหลังระยะเวลา 4                 21 กรกฎาคม 2551 ถึง 20  300,000
  ปีนับจากวันเริ่มซื้อขายน้ำประปาที่เป็นจริง   กรกฎาคม 2577           
  -------------------------------- ---------------------- -------------------

และเมื่อวันที่ 29 ธันวาคม 2551 บริษัทฯ
ได้ลงนามในสัญญาแก้ไขเพิ่มเติมสัญญาซื้อขายน้ำประปาเดิมกับกปภ.
โดยกปภ.จะรับซื้อน้ำประปาขั้นต่ำเพิ่มเติม
จนกระทั่งสิ้นสุดอายุสัญญาพร้อมระยะเวลาตามสัญญาซื้อขายฯ เดิม ดังนี้

+----------------------------+--------------------+-------------------+
| ระยะเวลาเริ่มต้นซื้อขายน้ำประปา  | ระยะเวลาสิ้นสุด       | ปริมาณน้ำขั้นต่ำที่ กปภ. |
|                            |                    |                   |
|                            |                    | ต้องซื้อเพิ่มเติม       |
|                            |                    | (ลบ.ม./วัน)        |
+----------------------------+--------------------+-------------------+
| ภายใน 660 วัน นับแต่วันที่ลงนาม  | 18 ต.ค. 54         | 9,000             |
|                            |                    |                   |
| ในสัญญาฯ หรือไม่เกินวันที่ 19     |                    |                   |
| ต.ค. 53                    |                    |                   |
+----------------------------+--------------------+-------------------+
| 19 ต.ค. 54                 | 18 ต.ค. 55         | 18,000            |
+----------------------------+--------------------+-------------------+
| 19 ต.ค. 55                 | 18 ต.ค. 56         | 27,000            |
+----------------------------+--------------------+-------------------+
| 19 ต.ค. 56                 | 18 ต.ค. 57         | 36,000            |
+----------------------------+--------------------+-------------------+
| 19 ต.ค. 57                 | 18 ต.ค. 58         | 45,000            |
+----------------------------+--------------------+-------------------+
| 19 ต.ค. 58                 | 20 ก.ค. 77         | 54,000            |
|                            | (สิ้นสุดสัญญา)         |                   |
+----------------------------+--------------------+-------------------+

หมายเหตุ : การนับระยะเวลาเริ่มต้นซื้อขายน้ำที่แท้จริง
จะเริ่มนับตั้งแต่วันที่การก่อสร้างขยายกำลังการผลิตแล้วเสร็จ
และสามารถเริ่มผลิตและจ่ายน้ำประปาได้

  หากกปภ. ซื้อน้ำประปาในปริมาณที่น้อยกว่าปริมาณน้ำประปาขั้นต่ำที่ต้องซื้อ กปภ.
  จะชำระเงินสำหรับส่วนขาดจนครบจำนวนตามปริมาณน้ำประปาขั้นต่ำที่ต้องซื้อ และหาก กปภ.
  ต้องการเพิ่มปริมาณน้ำประปาขั้นต่ำที่ต้องซื้อภายหลังวันเริ่มซื้อขายน้ำประปาที่เป็นจริง กปภ.
  ต้องแจ้งเป็นหนังสือให้บริษัทฯ ล่วงหน้าอย่างน้อย 12
  เดือนก่อนวันที่อัตราใหม่ของปริมาณน้ำประปาขั้นต่ำที่ต้องซื้อจะมีผลบังคับใช้
  หรือภายในระยะเวลาที่น้อยกว่าตามที่บริษัทฯ ตกลง
  แต่ไม่ว่ากรณีใดก็ตามปริมาณน้ำประปาขั้นต่ำที่ต้องซื้อต้องไม่ลดลงจากระยะเวลาก่อนหน้านั้น ทั้งนี้
  ไม่ว่ากรณีใดก็ตาม บริษัทฯ
  ไม่มีข้อผูกพันที่จะต้องดำเนินการเพิ่มปริมาณน้ำประปาขั้นต่ำที่ต้องจัดส่งให้มากกว่า 320,000
  ลูกบาศก์เมตรต่อวัน หรือต้องดำเนินการเพิ่มปริมาณน้ำประปาในอัตราที่ต่ำกว่า 50,000
  ลูกบาศก์เมตรต่อวันในการเพิ่มแต่ละครั้ง

(2) หากบริษัทฯ แสดงให้เห็นว่าความต้องการน้ำประปาในพื้นที่ที่กำหนดจะเพิ่มขึ้นเกินกว่า
    300,000 ลูกบาศก์เมตรต่อวันและ กปภ. เห็นชอบด้วย หรือ กปภ.
    คาดการณ์ได้เช่นกันกับบริษัทฯ เมื่อบริษัทฯ
    พิจารณาเห็นว่ามีความคุ้มค่าการลงทุนตามหลักเศรษฐศาสตร์ที่จะขยายหรือการก่อสร้างระบบผลิตน้ำเพิ่มขึ้นแล้ว
    คู่สัญญาจะตกลงร่วมกันปรับปริมาณน้ำประปาขั้นต่ำที่จะเพิ่มขึ้นเพื่อให้ได้มาซึ่งน้ำประปาขั้นต่ำที่ต้องซื้อตามที่ได้มีการปรับเพิ่มขึ้น
    และจะตกลงเกี่ยวกับการปรับอัตราค่าน้ำประปา ทั้งนี้
    การปรับดังกล่าวข้างต้นจะกระทำหลังจากที่บริษัทฯ
    ได้รับการสนับสนุนทางการเงินเพื่อการขยายระบบผลิตน้ำประปาตามข้อตกลงดังกล่าวแล้ว
    แต่หากบริษัทฯ ไม่ประสงค์ที่จะดำเนินการขยายหรือก่อสร้างระบบฯเพิ่มขึ้น
    หรือต้องการขยายโดยที่กำลังผลิตต่ำกว่าที่กปภ.
    ต้องการหรือคู่สัญญาไม่สามารถตกลงร่วมกันในรายละเอียดตามที่กล่าวข้างต้นได้ กปภ.
    มีสิทธิจัดหาน้ำประปาส่วนเกินที่บริษัทฯ ไม่ประสงค์จะดำเนินการ
    หรือด้วยการให้สิทธิแก่เอกชนรายใดแม้ระยะเวลาของสัญญานี้จะยังไม่ครบกำหนด แต่กปภ.
    ไม่สามารถจะซื้อนำประปาจากแหล่งอื่น
    หรือดำเนินการจ่ายต้ำประปาส่วนเกินดังกล่าวได้เว้นแต่ปริมาณน้ำประปาขั้นต่ำที่จะต้องซื้อเท่ากับ
    300,000 ลูกบาศก์เมตรต่อวัน หรือเท่ากับปริมาณกำลังการผลิตที่บริษัทฯ ตกลงจะขยายเพิ่มขึ้น
    แล้วแต่กรณี

(3) บริษัทฯ จะทำการเฉลี่ยปริมาณน้ำประปาที่บริษัทฯ ได้จัดส่งให้ กปภ. จริงทุกรอบระยะเวลา 6
    เดือน นับจากวันเริ่มซื้อขายน้ำประปาที่เป็นจริง
    หากปรากฏว่ามูลค่าเฉลี่ยของปริมาณน้ำประปาที่จัดส่งให้จริงต่ำกว่าปริมาณน้ำประปาขั้นต่ำที่ต้องซื้อสำหรับระยะเวลาดังกล่าว
    (”ค่าใช้จ่ายผันแปรที่ประหยัดได้”) กปภ. จะชำระค่าน้ำประปาเพิ่มให้แก่บริษัทฯ
    โดยคิดตามอัตราค่าน้ำประปาคูณด้วยส่วนต่างระหว่างปริมาณน้ำประปาที่จัดส่งและปริมาณน้ำประปาขั้นต่ำที่ต้องซื้อสำหรับระยะเวลา
    6 เดือน โดยกปภ. จะต้องชำระค่าน้ำประปาส่วนเพิ่มภายใน 7 วัน นับแต่วันที่ได้รับใบแจ้งหนี้
    และบริษัทฯ จะทำการบันทึกค่าใช้จ่ายผันแปร ซึ่งบริษัทฯ ใช้จ่ายน้อยลงในช่วงระยะเวลา 6
    เดือนดังกล่าว อันเป็นผลจากการที่บริษัทฯ
    ไม่ต้องจัดส่งน้ำประปาในปริมาณส่วนขาดสำหรับระยะเวลาดังกล่าวโดยคิดคำนวณจากการนำปริมาณส่วนขาดมาคูณด้วยอัตราส่วนลด
    โดยให้มีการปรับอัตราส่วนลดดังกล่าวเป็นรายปีตามสูตรการคำนวณค่าน้ำประปา
    และการคำนวณเงินชดเชยตามที่กำหนด
    ค่าใช้จ่ายผ้นแปรที่ประหยัดได้จะรวมสะสมสำหรับแต่ละระยะเวลา 6 เดือน (หรือส่วนของ 6
    เดือนแล้วแต่กรณี) ตลอดระยะเวลาของสัญญานี้

  เมื่อบริษัทฯ ชำระหนี้ที่ค้างชำระทั้งหมดให้แก่ผู้สนับสนุนทางการเงินตามสัญญาสนับสนุนทางการเงิน
  และได้รับการปลดเปลื้องจากภาระหน้าที่ต่างๆ ตามสัญญาดังกล่าวเรียบร้อยแล้ว บริษัทฯ ตกลงให้
  กปภ. สามารถนำจำนวนสะสมของค่าใช้จ่ายผันแปรที่ประหยัดได้มาหักออกจากค่าน้ำประปาที่กปภ.
  จะต้องชำระให้แก่บริษัทฯ ตามการคำนวณค่าน้ำประปาและการคำนวณเงินชดเชยตามที่กำหนดไว้

อัตราค่าน้ำประปา

นับจากวันเริ่มซื้อขายน้ำประปาที่เป็นจริง กปภ.จะชำระค่าน้ำประปาให้แก่บริษัทฯ เป็นรายเดือน
อัตราค่าน้ำประปาที่เป็นฐานการคำนวณได้แก่อัตราค่าน้ำประปา ปี พ.ศ. 2542 ในอัตรา
13.900000 บาท ต่อลูกบาศก์เมตรโดยไม่รวมภาษีมูลค่าเพิ่ม โดยอัตราดังกล่าวจะปรับราคาทุกวันที่
1 มกราคม ของแต่ละปีตามสูตรการคำนวณ ดังนี้

  -----------------------------------------------------------------------
  P_(n+1) = P_(n) x {1+(CPI_(n)-CPI_(n-1))} x K

  CPI_(n-1)
  -----------------------------------------------------------------------

+----------+-----------------------------------------------------------+
| n        | ปีก่อนหน้าปีที่จะมีการปรับราคาค่าน้ำประปา                           |
+----------+-----------------------------------------------------------+
| P_(n+1)  | อัตราค่าน้ำประปา ณ วันที่ 1 มกราคม ในปีที่ n+1 หน่วยเป็น ลบ.ม.       |
|          | และต้องปัดเศษของทศนิยมตำแหน่งที่ 7 ทิ้ง                           |
+----------+-----------------------------------------------------------+
| P_(n)    | อัตราค่าน้ำประปา ณ วันที่ 1 มกราคม ในปีที่ n และมีค่าเริ่มต้นจนถึงวันที่ 31 |
|          | ธันวาคม 2542 เท่ากับ 13.900000 บาท ต่อ ลบ.ม.                  |
+----------+-----------------------------------------------------------+
| C        | ดัชนีราคาผู้บริโภคทั่วไปของภาคกลางสำหรับเดือนธันวาคม ณ ปีที่ n-1       |
| PI_(n-1) | และมีค่าเริ่มต้นสำหรับเดือนธันวาคม 2541 เท่ากับ 128.1               |
+----------+-----------------------------------------------------------+
| CPI_(n)  | ดัชนีราคาผู้บริโภคทั่วไปของภาคกลางสำหรับเดือนธันวาคม ณ ปีที่ n (*)     |
+----------+-----------------------------------------------------------+
| K        | ค่าคงที่ในการปรับอัตราค่าน้ำประปา ค่าคงที่ (K) จะมีค่า                |
|          |                                                           |
|          | สำหรับปีที่ 1 ถึงปีที่ 7 (พ.ศ. 2543 ถึง พ.ศ. 2549) มีค่าเท่ากับ        |
|          | 1.030000                                                  |
|          |                                                           |
|          | สำหรับปีที่ 8 ถึงปีที่ 10 (พ.ศ. 2550 ถึง พ.ศ. 2552) มีค่าเท่ากับ       |
|          | 1.02500                                                   |
|          |                                                           |
|          | สำหรับปีที่ 11 ถึงปีที่ 14 (พ.ศ. 2553 ถึง พ.ศ. 2556) มีค่าเท่ากับ      |
|          | 1.01000                                                   |
|          |                                                           |
|          | สำหรับปีที่ 15 (พ.ศ. 2557) เป็นต้นไป มีค่าเท่ากับ 1.00000           |
+----------+-----------------------------------------------------------+
| (*)      | หากในเดือนธันวาคมของปีใด ๆ (n) ค่า CPI                        |
|          | ยังไม่ประกาศอย่างเป็นทางการ เพื่อใช้ในการคำนวณอัตราค่าน้ำประปา ( 1  |
|          | มกราคมของปีที่ n+1) แล้ว                                      |
|          | อัตราค่า                                                    |
|          | น้ำประปาของเดือนในปีถัดไแจะใช้อัตราค่าน้ำประปาของปีก่อนจนกระทั่งค่าดัชนี |
|          | (CPI) ถูกประกาศใช้และจะต้องนำค่าดัชนี (CPI) มาคำนวณ อย่างไรก็ตาม  |
|          | หากมีการคำนวณปรับค่าอัตราค่าน้ำประปาได้ตามที่ควรจะเป็นแล้ว           |
|          | ค่าน้ำประปาในแต่ละเดือน จะถูกปรับให้เท่ากับเดือนนั้นๆ                 |
|          | โดยผู้ซื้อต้องชำระชดเชยส่วนที่ขาด นับตั้งแต่วันที่ 1 มกราคมของปีที่ n+1     |
|          | จนถึงวันที่ได้ปรับอัตราค่าน้ำประปานั้น                               |
|          | มูลค่าของการปรับชดเชยค่าน้ำประปานี้เท่ากับปริมาณน้ำประปาที่ได้รับในปีที่    |
|          | n+1 ณ อัตราค่าน้ำประปาเท่ากับ Pn คูณด้วยผลต่างอัตราค่าน้ำประปาของ Pn |
|          | กับ Pn+1                                                   |
+----------+-----------------------------------------------------------+

ส่วนลดค่าน้ำ

บริษัทฯ ให้ส่วนลดค่าน้ำประปาแก่ กปภ. สำหรับปริมาณน้ำที่จำหน่ายในส่วนที่สูงกว่าปริมาณน้ำขั้นต่ำที่
กปภ. รับซื้อ โดยเริ่มมีผลใช้บังคับตั้งแต่ 1 ตุลาคม 2548 เป็นต้นไป ดังนี้

  -------------------------------------------- ----------------------------------- -----------------------------------------------------------------
  ส่วนลดที่ให้กับ กปภ.                              ปริมาณน้ำที่ให้ส่วนลด                     ระยะเวลา

  ร้อยละ 50                                     น้ำประปาส่วนที่สูงกว่าปริมาณน้ำขั้นต่ำที่ต้องซื้อ   21 กรกฎาคม 2547 ถึง 20 กรกฎาคม 2549
  ของอัตราค่าน้ำประปาที่กำหนดไว้ในสัญญาซื้อขายน้ำประปา   200,000 ลบ.ม./วัน                    

  ร้อยละ 55                                     น้ำประปาส่วนที่สูงกว่าปริมาณน้ำขั้นต่ำที่ต้องซื้อ   21 กรกฎาคม 2549 ถึง 20 กรกฎาคม 2551
  ของอัตราค่าน้ำประปาที่กำหนดไว้ในสัญญาซื้อขายน้ำประปา   250,000 ลบ.ม./วัน                    

  ร้อยละ 60                                     น้ำประปาส่วนที่สูงกว่าปริมาณน้ำขั้นต่ำที่ต้องซื้อ   21 กรกฎาคม 2551 ถึง 20 กรกฎาคม 2552
  ของอัตราค่าน้ำประปาที่กำหนดไว้ในสัญญาซื้อขายน้ำประปา   300,000 ลบ.ม./วัน                    

  ร้อยละ 60                                     น้ำประปาส่วนที่สูงกว่าปริมาณน้ำขั้นต่ำที่ต้องซื้อ   21 กรกฎาคม 2552
  ของอัตราค่าน้ำประปาที่กำหนดไว้ในสัญญาซื้อขายน้ำประปา   300,000 ลบ.ม./วัน                    ถึงหนึ่งวันก่อนวันเริ่มซื้อขายน้ำประปาเพิ่มตามที่กำหนดไว้ในสัญญาแก้ไขเพิ่มเติมหรือวันที่
                                                                                   18 ตุลาคม 2553 วันใดวันหนึ่งที่ถึงก่อน
  -------------------------------------------- ----------------------------------- -----------------------------------------------------------------

สิทธิและหน้าที่ของบริษัทฯ อันเกี่ยวกับผู้สนับสนุนทางการเงิน

(1) บริษัทฯ มีสิทธิโอนสิทธิรายได้ของบริษัทฯ และสิทธิในการบอกเลิกสัญญาภายใต้สัญญานี้
    รวมทั้งสิทธิอื่นใดภายใต้สัญญานี้
    ให้แก่ผู้สนับสนุนทางการเงินเพื่อเป็นหลักประกันการปฏิบัติตามสัญญาสนับสนุนทางการเงินของบริษัทฯ
    ได้โดยไม่ต้องได้รับความยินยอมจาก กปภ. โดยบริษัทฯ เพียงแจ้งให้ กปภ.
    ทราบล่วงหน้าเป็นลายลักษณ์อักษรอย่างน้อย 7 วัน ทั้งนี้ภายใต้เงื่อนไขที่ว่า
    หากภายหลังบริษัทฯ ตกเป็นผู้ผิดนัดตามสัญญาสนับสนุนทางการเงิน หรือ กปภ.
    ใช้สิทธิบอกเลิกสัญญากรณีที่เหตุเลิกสัญญาของบริษัทฯ
    ไม่ได้รับการแก้ไขให้ถูกต้องก่อนสิ้นระยะเวลาที่กำหนดไว้
    ผู้สนับสนุนทางการเงินอาจแต่งตั้งบริษัทผลิตน้ำประปารายอื่นที่มีคุณสมบัติไม่ด้อยกว่าบริษัทฯ
    ขณะทำสัญญาเข้ามาแทนที่บริษัทฯ ได้
    โดยผู้สนับสนุนทางการเงินจะต้องส่งหนังสือแจ้งรายชื่อของบริษัทผลิตน้ำประปาที่จะเข้าแทนที่บริษัทฯ
    ให้แก่กปภ. ทราบล่วงหน้าอย่างน้อย 7 วันก่อนการเข้าแทนที่

  บริษัทผลิตน้ำประปาดังกล่าวจะต้องผูกพันตามภาระผูกพันของบริษัทฯ
  ตามข้อกำหนดและเงื่อนไขของสัญญานี้ทุกประการ
  และจะต้องแสดงจนเป็นที่พอใจตามสมควรของผู้ซื้อว่า
  บริษัทผลิตน้ำประปามีคุณสมบัติและความน่าเชื่อถือไม่ด้อยกว่าบริษัทฯ ณ วันที่ทำสัญญานี้
  มีประสบการณ์
  และมีความความเชี่ยวชาญทางเทคนิคที่จำเป็นในการปฏิบัติตามภาระผูกพันทั้งหมดภายใต้สัญญานี้

(2) บริษัทฯ
    มีสิทธินำทรัพย์สินของตนไปเป็นหลักประกันต่อผู้สนับสนุนทางการเงินได้โดยไม่ต้องได้รับความยินยอมจาก
    กปภ. แต่ต้องแจ้งให้ กปภ. ทราบล่วงหน้าอย่างน้อย 7 วัน
    ซึ่งถ้าทรัพย์สินที่นำไปเป็นหลักประกันทั้งนี้
    การนำระบบผลิตน้ำประปาไปเป็นหลักประกันต้องไม่ก่อให้เกิดความเสียหายหรือเป็นอุปสรรคต่อการผลิตน้ำประปา.
    และการโอนสิทธิดังกล่าวจะไม่ปลดเปลื้องบริษัทฯ จากภาระผูกพันใดๆ และบริษัทฯ
    ยังคงต้องรับผิดชอบร่วมกับผู้รับโอนสิทธิในฐานะลูกหนี้ร่วม

    ค่าปรับ

(1) หากเดือนใดที่ปริมาณรวมของการซื้อขายจริงต่ำกว่าปริมาณรวมของการรับซื้อน้ำประปาขั้นต่ำที่จะต้องจัดส่งให้แก่กปภ.
    และเป็นผลให้ไม่สามารถตอบสนองความต้องการของกปภ.อันเนื่องมาจากความผิดของบริษัทฯ
    ทั้งนี้ยกเว้นกรณีการปิดระบบผลิตน้ำประปาเพื่อทำการตรวจสอบ ซ่อมแซม
    และ/หรือบำรุงรักษาตามเวลาที่กำหนด บริษัทฯ จะชำระเงินค่าปรับให้แก่ กปภ.
    ในเดือนถัดไป เท่ากับปริมาณส่วนขาดในเดือนนั้นคูณด้วยอัตราค่าน้ำที่ใช้อยู่ในขณะนั้น

(2) หากบริษัทฯ ไม่สามารถจัดหาน้ำประปาตามปริมาณน้ำประปาขั้นต่ำที่ต้องจัดส่งให้ กปภ.
    และเป็นผลให้ไม่สามารถตอบสนองความต้องการของ กปภ. เกินกว่า 20 วันติดต่อกัน
    อันเนื่องมาจากความผิดของบริษัทฯ ยกเว้นกรณีการปิดระบบผลิตน้ำประปาเพื่อทำการตรวจสอบ
    ซ่อมแซม และ/หรือบำรุงรักษาตามเวลาที่กำหนด บริษัทฯ ต้องชำระค่าปรับให้แก่ กปภ.
    ตามวิธีการคำนวณที่ระบุไว้ในสัญญา แต่ต้องไม่น้อยกว่า 1,000,000 บาท

(3) จำนวนรวมของค่าปรับตามข้อ 1 และ 2 ในปีใดปีหนึ่งต้องไม่เกิน 50,000,000 บาท

(4) กรณีบริษัทฯ ไม่สามารถผลิตน้ำประปาให้มีคุณภาพตามมาตรฐานที่กำหนด
    อันเนื่องมาจากความผิดของบริษัทฯ และไม่ใช่กรณีเหตุสุดวิสัยหรือเหตุการณ์ที่เป็นข้อยกเว้น
    หรือไม่ใช่ความผิดของ กปภ. หรือคุณสมบัติของน้ำดิบมีค่าเกินค่าสูงสุดตามที่กำหนดไว้
    ให้บริษัทฯ จ่ายค่าชดเชยในอัตราตามที่กำหนดในสัญญาให้ กปภ.
    ตามขั้นตอนที่กำหนดไว้ในสัญญาภายในเวลา 90
    วันนับแต่วันที่ตัวแทนทั้งสองฝ่ายลงนามรับรองความถูกต้อง
    และจะหักกลบกับการชำระค่าน้ำประปารายเดือนไม่ได้

    การจ่ายชดเชย

    นับจากวันลงนามในสัญญา คู่สัญญาฝ่ายใดฝ่ายหนึ่งตกลงจะชำระเงินชดเชยให้อีกฝ่ายหนึ่ง
    หากค่าใช้จ่ายในการลงทุนหรือในการดำเนินงานของบริษัทฯ เพิ่มขึ้นหรือลดลง หรือกปภ.
    ได้รับรายได้เพิ่มขึ้นหรือลดลงอันเป็นผลโดยตรงหรือโดยอ้อมจาก

(1) หากอัตราแลกเปลี่ยนในขณะที่ต้องจ่ายคืนเงินต้นและ/หรือดอกเบี้ย
    และ/หรือค่าธรรมเนียมธนาคารต่างประเทศที่บริษัทฯ กู้ยืมมาลงทุนในสัญญานี้
    เปรียบเทียบกับอัตราแลกเปลี่ยน ณ วันลงนามในสัญญานี้
    เพิ่มขึ้นหรือลดลงในส่วนที่เกินกว่าอัตราร้อยละ 7 โดยจะมีการจ่ายเงินชดเชยจนกว่าบริษัทฯ
    จะได้ชำระคืนเงินกู้และดอกเบี้ยทั้งหมดภายใต้สัญญาสนับสนุนทางการเงินเป็นที่เรียบร้อยแล้ว
    แต่ทั้งนี้ไม่เกิน 15 ปี นับจากวันที่เริ่มซื้อขายน้ำประปาที่เป็นจริง

(2) เนื่องจากผลของการเปลี่ยนแปลงในกฎหมาย

(3) เนื่องจากการกำหนดหรือการเปลี่ยนแปลงซึ่งภาษี
    เงินประเมินหรืออากรต่างไปจากที่ใช้ในวันทำสัญญานี้

(4) เนื่องจากเหตุการณ์ที่มีผลต่อการปฏิบัติตามสัญญาที่ระบุไว้เกี่ยวกับน้ำดิบ
    การกระทำของหน่วยงานของรัฐ ระบบจ่ายน้ำประปาเสียหาย
    การเปลี่ยนแปลงหรือผันแปรที่ร้ายแรงในตลาดการเงิน

(5) เนื่องจากผู้ขายไม่สามารถใช้ที่ดินของบุคคลภายนอกอันจำเป็นต่องานซึ่งอยู่นอกเหนือความควบคุมของผู้ขาย

(6) การกระทำ การผิดนัดหรือการละเว้นของกปภ. หรือผู้แทน ตัวแทน ผู้รับเหมา
    และที่ปรึกษาของกปภ. ซึ่งทำให้เกิดความล่าช้าในการก่อสร้างระบบผลิตน้ำประปา
    และระบบจ่ายน้ำประปาให้แก่ผู้บริโภค

ทั้งนี้ ภายใต้เงื่อนไขว่าจะไม่มีการชำระเงินชดเชยสำหรับกรณีข้อ (ข) – (ฉ)
ซึ่งมีผลกระทบรวมต่อการเปลี่ยนแปลงของต้นทุนเป็นจำนวนรวมน้อยกว่า 1,000,000 บาทถ้วน
ในแต่ละปีที่สัญญานี้ผลบังคับใช้ นอกจากการชดเชยเป็นเงินแล้ว
คู่สัญญาก็อาจพิจารณาค่าชดเชยโดยการปรับระยะเวลาของสัญญา
แต่รวมกันจะปรับไม่เกินห้าปีหรือปรับราคาค่าน้ำประปาก็ได้

การต่ออายุสัญญา

สัญญาจะสิ้นสุดเมื่อครบ 30 ปีนับแต่วันเริ่มซื้อขายน้ำประปา อย่างไรก็ตามหากบริษัทฯ
ต้องการต่ออายุสัญญานี้ก็อาจทำได้ด้วยการส่งคำบอกกล่าวเป็นหนังสือให้ กปภ.
ทราบล่วงหน้าอย่างน้อย 3 ปีก่อนครบกำหนดตามสัญญานี้ และ กปภ.
อาจพิจารณาต่ออายุสัญญาให้บริษัทฯ ได้โดยความตกลงร่วมกันทั้งสองฝ่าย
ก่อนครบกำหนดระยะเวลาของสัญญานี้
หากคู่สัญญาไม่สามารถตกลงกันได้จนกครบกำหนดระยะเวลาของสัญญาให้ถือว่าสัญญานี้เป็นอันสิ้นสุด

การบอกเลิกสัญญา

(1) กปภ. มีสิทธิบอกเลิกสัญญาได้หาก

    1.  บริษัทฯ ไม่สามารถเริ่มงานได้ภายในระยะเวลาที่กำหนด หรือ

    2.  บริษัทฯ ไม่สามารถผลิตน้ำประปาขั้นต่ำที่ต้องจัดส่งได้
        และการไม่สามารถดำเนินการได้ดังกล่าวเกิดขึ้นจากสาเหตุที่เป็นความผิดหรือความควบคุมของบริษัทฯ
        หรือ

    3.  กำลังของระบบผลิตน้ำลดลงจนทำให้บริษัทฯ ไม่สามารถจัดส่งน้ำประปาได้ถึงร้อยละ 70
        ของปริมาณน้ำขั้นต่ำที่ต้องจัดส่งให้ กปภ. อันทำให้ไม่สามารถสนองความต้องการของ
        กปภ. เกิน 90 วันติดต่อกัน หรือ

    4.  ระบบไม่สามารถผลิตน้ำให้มีคุณภาพตามมาตรฐานเกิน 60 วันติดต่อกัน หรือ

    5.  บริษัทฯ ได้เลิกหรือชำระบัญชี หรือถูกพิทักษ์ทรัพย์ไม่ว่าชั่วคราวหรือเด็ดขาด
        หรือต้องคำพิพากษาให้ล้มละลาย
        หรือมีการแต่งตั้งเจ้าพนักงานพิทักษ์ทรัพย์หรือกระบวนการที่คล้ายคลึงและผู้ขายไม่ต่อสู้ภายใน
        30 วัน หรือ

    6.  บริษัทฯ ผิดข้อสัญญาอันเป็นสาระสำคัญซึ่งกระทบการดำเนินงานของ กปภ. หรือ

    7.  บริษัทฯ ไม่จัดหาหลักประกันมาเพิ่มเติมให้ครบจำนวนตามกำหนดและบริษัทฯ
        ไม่แก้ไขให้เสร็จภายใน 90 วันนับแต่ได้รับคำบอกกล่าวจาก กปภ.
        ยกเว้นกรณีกำลังผลิตลดลงและกรณีคุณภาพน้ำต่ำกว่ามาตรฐานที่บริษัทฯ มีเวลาแก้ไขเพียง
        30 วัน นับแต่ได้รับคำบอกกล่าว หากไม่มีการแก้ไขภายในกำหนด
        ผู้สนับสนุนทางการเงินอาจจัดหาบริษัทผลิตน้ำใหม่มาดำเนินงานแทนผู้ขาย ซึ่งจะทำให้
        กปภ. ยังไม่มีสิทธิเลิกสัญญา และบริษัทฯ
        ก็ยังไม่หลุดพ้นความรับผิดจนกว่าจะได้ชดใช้ค่าเสียหายดังกล่าวให้ กปภ. ครบถ้วนแล้ว
        อย่างไรก็ตามหากผู้สนับสนุนทางการเงินไม่จัดหาบริษัทอื่นมาดำเนินงานแทนบริษัทฯ
        กปภ.มีสิทธิบอกเลิกสัญญาได้ทันที

  กปภ. ต้องส่งคำบอกกล่าวเป็นหนังสือแจ้งไปยังบริษัทฯ
  โดยระบุถึงลักษณะของเหตุการณ์ที่เกี่ยวข้องและแจ้งให้บริษัทฯ
  ปฏิบัติให้ถูกต้องตามสัญญาภายในเวลา 90 วันนับแต่เกิดเหตุ เว้นแต่ตามข้อ (ค) และ (ง)
  ซึ่งต้องแก้ไขให้แล้วเสร็จภายในเวลา 30 วัน นับแต่วันที่ได้รับคำบอกกล่าว
  หรือในระยะเวลาที่ยาวกว่าตามที่กปภ. เห็นสมควร

  เมื่อสัญญาสิ้นสุดลงตามเหตุตั้งแต่ (ก) ถึง (ช) ข้อหนึ่งข้อใดและ กปภ. จะชำระเงินให้แก่
  บริษัทฯ
  สำหรับมูลค่าของระบบผลิตน้ำประปาและระบบจ่ายน้ำประปาให้แก่ผู้บริโภคเท่ากับมูลค่าสุทธิตามบัญชีของระบบผลิตประปา
  และมูลค่าที่ยังไม่ได้ตัดค่าเสื่อมของระบบจ่ายน้ำประปาให้แก่ผู้บริโภค
  หักด้วยกำไรสะสมของรอบระยะเวลาบัญชีของปีก่อนหน้า ภายใน 365 วัน
  นับจากวันที่สัญญาสิ้นสุดลง
  กรรมสิทธิ์ในระบบผลิตน้ำประปาและระบบจ่ายน้ำประปาให้แก่ผู้บริโภคจะโอนไปยัง กปภ. ทั้งนี้
  กปภ.ตกลงที่จะรับภาระแทนบริษัทฯในการจ่ายดอกเบี้ยและเบี้ยปรับซึ่งจะต้องชำระให้แก่ผู้สนับสนุนทางการเงินตามพันธะแห่งสัญญาดังกล่าวสำหรับระยะเวลาที่เกินกว่า
  90 วันนับจากวันที่สัญญาสิ้นสุดลงจนถึงวันครบกำหนดชำระเงินหรือวันที่ กปภ.ชำระเงินแก่บริษัทฯ
  ครบถ้วนแล้วแต่กำหนดเวลาใดจะถึงก่อน

(2) บริษัทฯ มีสิทธิบอกเลิกสัญญาได้หาก

(1) กปภ. ละเมิดข้อสัญญาอันเป็นสาระสำคัญ หรือ

(2) หน่วยงานของรัฐเข้ามาขัดขวางหรือแทรกแซงการดำเนินงาน หรือ

(3) กปภ. ผิดนัดชำระเงินหรือ

(4) กปภ. เลิกองค์กรหรือตกเป็นบุคคลล้มละลาย หรือ

(5) กปภ. มีการปรับโครงสร้างองค์กรจากรัฐวิสาหกิจเป็นเอกชน ยกเว้นบริษัทฯ
    จะได้รับการยืนยันเป็นหนังสือจากหน่วยงานของรัฐ ผู้มีอำนาจ
    และจากองค์กรใหม่ที่เกิดขึ้นจากการปรับโครงสร้างองค์กร หรือการแปรรูปดังกล่าว
    ว่าการเปลี่ยนแปลงใดๆ จะไม่มีผลกระทบต่อการปฏิบัติตามสัญญา หรือต่อภาระผูกพันต่างๆ ที่
    กปภ. มีต่อบริษัทฯ ตามสัญญา

  เมื่อมีการบอกเลิกสัญญาโดยบริษัทฯ กปภ. ต้องจ่ายค่าชดเชยการเลิกสัญญาให้แก่บริษัทฯ
  เป็นจำนวนเงินที่ประกอบด้วย เงินต้นพร้อมดอกเบี้ยคงค้าง และส่วนของทุนทั้งหมด
  รวมทั้งค่าใช้จ่ายในการโอนระบบผลิตน้ำประปา
  รวมถึงค่าใช้จ่ายที่เกี่ยวเนื่องจากการจัดหาเงินทุนของบริษัทฯ
  และค่าตอบแทนจากทุนที่ชำระแล้วในอัตราร้อยละ 20 ต่อปี สำหรับระยะเวลาที่เหลือของสัญญา
  โดยกรรมสิทธิ์ในระบบผลิตน้ำประปาและระบบจ่ายน้ำประปาให้แก่ผู้บริโภคจะโอนไปให้แก่กปภ.ทันทีเมื่อมีการจ่ายเงินเต็มจำนวน

หลักประกัน

บริษัทฯ ต้องวางหลักประกันการปฏิบัติตามสัญญาจำนวน 50,000,000 บาท
สำหรับประกันการปฏิบัติตามสัญญาหลังวันเริ่มซื้อขายน้ำประปาและจะต้องมีการเปลี่ยนใหม่ทุก 5 ปี
จนกว่าจะครบกำหนดระยะเวลาตามสัญญานี้ และบริษัทฯ จะได้คืนเมื่อบริษัทฯ
ได้ดำเนินการตามข้อผูกพันภายใต้สัญญาเป็นที่เรียบร้อยแล้ว

วิธีการระงับข้อพิพาท

เมื่อเกิดกรณีพิพาท หากไม่สามารถเจรจาตกลงระงับข้อพิพาทกันได้ภายใน 30 วัน
และไม่สามารถตกลงกันแต่งตั้งผู้เชี่ยวชาญอิสระได้หรือมีการไม่ยอมรับการตัดสินของผู้เชี่ยวชาญอิสระ
ภายในระยะเวลาอีก 30 วันถัดไป
ก็ให้มีสิทธิที่จะนำข้อพิพาทสู่อนุญาโตตุลาการได้โดยให้นำข้อบังคับว่าด้วยการอนุญาโตตุลาการขององค์การสหประชาชาติ
(UNCITRAL Rules of Arbitration) มาใช้บังคับ

  -----------------------------------------------------------------------
  1.2 สรุปสาระสำคัญของสัมปทานประกอบกิจการประปา

  -----------------------------------------------------------------------

ผู้ให้สัมปทาน : กระทรวงทรัพยากรธรรมชาติและสิ่งแวดล้อม

ผู้รับสัมปทาน : บริษัท น้ำประปาไทย จำกัด (มหาชน) (“ผู้รับสัมปทาน”)

วันที่ได้รับอนุญาต : 11 มีนาคม 2548

ระยะเวลาตามสัญญา : 25 ปีนับจากวันที่ได้ลงนามในสัมปทาน

บริษัทฯ ได้รับสัมปทานประกอบกิจการประปาจากกระทรวงทรัพยากรธรรมชาติและสิ่งแวดล้อม
โดยรัฐมนตรีว่าการกระทรวงทรัพยากรธรรมชาติและสิ่งแวดล้อม ในฐานะผู้ให้สัมปทาน เมื่อวันที่ 11
มีนาคม 2548 โดยอนุญาตให้บริษัทฯ ในฐานะผู้รับสัมปทาน
ทำการประปาและทำการจำหน่ายน้ำประปามีกำหนดระยะเวลา 25 ปีนับแต่วันที่ได้ลงนามในสัมปทาน
(วันที่ 11 มีนาคม 2548) ตามหนังสือของกรมทรัพยากรน้ำ เลขที่ ทส 0605.5/1537 และเลขที่
ทส 0605.5/1538 รายละเอียดดังนี้

  (1) สัมปทานประกอบกิจการประปา กระทรวงทรัพยากรธรรมชาติและสิ่งแวดล้อม พุทธศักราช
  2546 ในเขตอำเภอกระทุ่มแบน อำเภอเมืองสมุทรสาคร จังหวัดสมุทรสาคร

  (2) สัมปทานประกอบกิจการประปา กระทรวงทรัพยากรธรรมชาติและสิ่งแวดล้อม พุทธศักราช
  2546 ในเขตอำเภอพุทธมณฑล อำเภอสามพราน อำเภอนครชัยศรี จังหวัดนครปฐม

วัตถุประสงค์ของสัญญา

เพื่อเป็นการให้สิทธิแก่ผู้รับสัมปทาน
ในการทำการประปาและทำการจำหน่ายน้ำประปาได้ภายในเขตท้องที่อำเภอพุทธมณฑล
อำเภอสามพราน อำเภอนครชัยศรี จังหวัดนครปฐม และในเขตอำเภอกระทุ่มแบน
อำเภอเมืองสมุทรสาคร จังหวัดสมุทรสาคร
หรือในเขตท้องที่นอกกว่านั้นตามที่ผู้ให้สัมปทานและผู้รับสัมปทานจะได้ตกลงกันให้ใช้สัมปทาน

สิทธิและหน้าที่ของคู่สัญญา

(1) ผู้รับสัมปทาน มีสิทธิทำการประปาและทำการจำหน่ายน้ำประปาได้

  (ก) ตามข้อความในสัมปทานนี้
  และตามข้อบังคับซึ่งผู้ให้สัมปทานจะได้กำหนดในเวลาภายหน้าแทนข้อบังคับซึ่งกำหนดไว้ในสัมปทานนี้

  (ข) ตามโครงการ วิธีการ ข้อกำหนดและรายการอื่น ๆ ซึ่งระบุไว้ต่อท้ายสัมปทานนี้ และ

  (ค) ภายในเขตท้องที่ซึ่งกำหนดไว้ตามแผนผังต่อท้ายสัมปทาน
  หรือในเขตท้องที่นอกกว่านั้นตามที่ผู้ให้สัมปทานและผู้รับสัมปทาน จะได้ตกลงกันให้ใช้สัมปทานนี้

(2) ผู้รับสัมปทานต้องก่อสร้างตั้งโรงงานทำการประปา
    และเครื่องอุปกรณ์ตามรูปการและวิธีการที่กำหนดให้แล้วเสร็จ
    เพื่อที่จะให้เริ่มทำการจำหน่ายน้ำประปาได้ภายใน 7 เดือน นับตั้งแต่วันลงนามในสัมปทาน
    รวมถึงการจัดให้มีท่อสาธารณะตามถนนตามที่กำหนดด้วย

(3) ผู้รับสัมปทานต้องบำรุงรักษาโรงงานทำการประปาและเครื่องอุปกรณ์ให้อยู่ในลักษณะที่ใช้การได้ดีและไม่เป็นภยันตรายต่อความปลอดภัยของลูกจ้างและคนงานของผู้รับสัมปทานหรือสาธารณชน

  ถ้าปรากฏว่าในระหว่างอายุของสัมปทานนี้ โรงงานทำการประปาและเครื่องอุปกรณ์ใช้การไม่ได้ดี
  หรือไม่ปลอดภัยด้วยประการใด ๆ
  ผู้ให้สัมปทานมีอำนาจที่จะสั่งให้ผู้รับสัมปทานซ่อมแซมตามที่จำเป็นตามรายการที่ผู้ให้สัมปทานกำหนดให้ภายในเวลาที่ผู้ให้สัมปทานจะได้กำหนด
  ถ้าผู้รับสัมปทานไม่ปฏิบัติตามคำสั่งเช่นว่านั้นภายในเวลาที่กำหนดไว้
  ผู้ให้สัมปทานจะปรับผู้รับสัมปทานเป็นเงินไม่เกินหนึ่งร้อยบาท
  และปรับเรียงรายวันอีกเป็นเงินวันละห้าสิบบาทตลอดเวลาที่ผู้รับสัมปทานมิได้ปฏิบัติให้เป็นไปตามคำสั่งก็ได้

  ในกรณีที่สภาพของโรงงานและเครื่องอุปกรณ์เป็นอันตรายแก่ชีวิตลูกจ้างหรือคนงานของผู้รับสัมปทานหรือสาธารณชน
  ให้อธิบดีกรมทรัพยากรน้ำมีอำนาจสั่งให้หยุดการเดินเครื่องจนกว่าผู้รับสัมปทานจะได้ทำการซ่อมแซมตามที่จำเป็นให้กลับปลอดภัยตามเดิม

(4) ผู้รับสัมปทานจะทำการซ่อมแซมหรือเปลี่ยนแปลงสิ่งสำคัญอย่างหนึ่งอย่างใดแก่โรงงานผลิต
    หรือเครื่องอุปกรณ์จะต้องได้รับความเห็นชอบเป็นหนังสือจากผู้ให้สัมปทานก่อนจึงจะดำเนินการได้
    เว้นแต่เป็นไปตามข้อบังคับที่ผู้ให้สัมปทานออกเป็นคราวๆ ไปนั้น

  ผู้รับสัมปทานสามารถวางท่อเอกส่งและจำหน่ายน้ำประปาภายในเขตสัมปทานเพิ่มจากที่กำหนดไว้ได้โดยมิต้องแจ้งล่วงหน้าก็ได้
  แต่ต้องเสนอแผนผังที่แสดงการวางท่อเอกที่เพิ่มขึ้นนั้นต่ออธิบดีกรมทรัพยากรน้ำไม่น้อยกว่า 1
  เดือนก่อนวันเริ่มจำหน่ายน้ำประปาตามท่อเอกที่เพิ่มขึ้นดังกล่าว

(5) ผู้รับสัมปทานจำต้องเปลี่ยนแปลงโรงงานทำการประปาหรือเครื่องอุปกรณ์ในกรณีดังต่อไปนี้

  (ก) ถ้าปรากฏว่า เครื่องจักร เครื่องเกรอะ เครื่องกรอง
  และที่เก็บน้ำประปาในกิจการประปาเครื่องหนึ่งหรือหลายเครื่องไม่สามารถจำหน่ายน้ำประปาได้เพียงพอตามความต้องการที่จะใช้ในเขตสัมปทาน
  ผู้ให้สัมปทานมีอำนาจสั่งเป็นหนังสือไปยังผู้รับสัมปทานให้เพิ่มกำลังการจำหน่ายน้ำภายในเวลาอันสมควรไม่น้อยกว่าแปดเดือนตามที่จะได้กำหนดไว้ในคำสั่งนั้น

  ถ้าผู้รับสัมปทานได้รับคำสั่งแล้วไม่ปฏิบัติให้เป็นไปตามคำสั่งนั้นภายในเวลากำหนด
  และไม่มีเหตุอันควรเปลี่ยนแปลงคำสั่งนั้น
  ผู้ให้สัมปทานจะปรับผู้รับสัมปทานเป็นเงินวันละห้าสิบบาททุกวันจนกว่าจะได้ปฏิบัติตามคำสั่งนั้นก็ได้

  (ข)
  ถ้ารัฐบาลหรือองค์กรปกครองส่วนท้องถิ่นมีความประสงค์จะก่อสร้างหรือขยายทางหรือที่สาธารณะใด
  ๆ
  ผู้รับสัมปทานจำเป็นต้องย้ายเครื่องอุปกรณ์อันอยู่ในที่สาธารณะซึ่งกีดขวางการก่อสร้างหรือการขยายนั้นตามคำร้องขอของรัฐบาลหรือองค์กรปกครองส่วนท้องถิ่นที่เกี่ยวข้องโดยไม่คิดค่าทดแทน

  (ค) ถ้าเอกชนผู้ใดร้องขอให้ผู้รับสัมปทานย้ายเครื่องอุปกรณ์ ซึ่งกีดขวางทางเข้าสู่บ้านหรือที่ดิน
  ไม่ว่าทางนั้นจะมีอยู่ก่อนหรือได้ก่อสร้างขึ้นภายหลังการติดตั้งเครื่องอุปกรณ์นั้นก็ดี
  เมื่อรัฐบาลหรือองค์กรปกครองส่วนท้องถิ่นที่เกี่ยวข้องได้อนุมัติคำร้องขอนั้นแล้ว
  ผู้รับสัมปทานจะต้องย้ายเครื่องอุปกรณ์นั้น โดยไม่คิดค่าทดแทน

  (ง)
  ถ้ารัฐบาลหรือองค์กรปกครองส่วนท้องถิ่นที่เกี่ยวข้องร้องขอให้ผู้รับสัมปทานวางท่อเอกซึ่งมิได้กำหนดไว้ในสัมปทานในทางหรือที่สาธารณะอันตั้งอยู่ภายในเขตสัมปทานผู้รับสัมปทานจะต้องปฏิบัติตามคำสั่งนั้น
  แต่รัฐบาลหรือองค์กรปกครองส่วนท้องถิ่นจะต้องชดใช้ค่าใช้จ่ายในการวางท่อเอกนั้นให้แก่ผู้รับสัมปทานในราคาเท่าทุน

(6) ผู้รับสัมปทานต้องจำหน่ายน้ำประปาตลอดเวลา 24 ชั่วโมงทุกวัน
    ถ้าผู้รับสัมปทานไม่จำหน่ายน้ำประปาในวันหนึ่งวันใดหรือหลายวัน เว้นแต่มีเหตุสุดวิสัย
    หรือผู้รับสัมปทานได้ทำการซ่อมแซมหรือเปลี่ยนแปลงสิ่งสำคัญอย่างหนึ่งอย่างใดแก่โรงงานหรือทำการประปาหรือเครื่องอุปกรณ์ตามที่ได้รับความชอบเป็นหนังสือจากผู้ให้สัมปทาน
    ผู้ให้สัมปทานมีอำนาจปรับเป็นเงินวันละ 100 บาท
    กรณีถ้าผู้รับสัมปทานจะหยุดการจำหน่ายน้ำประปาในเวลาหนึ่งเวลาใดต้องโฆษณาให้ผู้ใช้น้ำทราบล่วงหน้าตามสมควร

(7) เมื่อเปิดทำการจำหน่ายน้ำประปาแล้ว
    ผู้รับสัมปทานต้องส่งรายงานการประปาประจำวันหรือประจำเดือนตามแบบที่แนบท้ายสัมปทาน
    หรือตามแบบที่จะได้บัญญัติขึ้นในภายหน้าด้วย และเมื่อเกิดอุบัติเหตุ เช่น การระเบิด อัคคีภัย
    การตาย หรือบาดเจ็บ
    อันเนื่องมาจากผู้รับสัมปทานจะต้องรายงานให้กรมทรัพยากรน้ำทราบโดยเร็วที่สุด มิฉะนั้น
    ผู้ให้สัมปทานอาจปรับผู้รับสัมปทานเป็นเงินครั้งละไม่เกิน 100 บาท

(8) ผู้รับสัมปทานจะต้องเสนอรายงานต่อผู้ให้สัมปทานไม่ช้ากว่าวันที่ 31 มีนาคม ของทุกปี
    แสดงกิจการที่ได้ทำมาตลอดทั้งปีที่แล้วลงในบัญชีต่อท้ายสัมปทาน ได้แก่
    รายการจำนวนหน่วยน้ำประปาคิดเป็นหน่วยลูกบาศก์เมตรซึ่งได้ทำขึ้นในขวบปีนั้น
    รายการเงินทุน รายการเงินกู้ บัญชีทุน บัญชีทุนสำรอง บัญชีทำการ บัญชีกำไรสุทธิ
    บัญชีทุนสำรองค่าสึกหรอ และงบดุล การเปลี่ยนแปลงแก้ไขแบบบัญชีให้เป็นสิทธิของผู้ให้สัมปทาน

(9) เมื่อผู้ให้สัมปทานเห็นว่ามีเหตุอันกระทบกระเทือนถึงความปลอดภัยของประชาชนอันเนื่องมาแต่การปฏิบัติของผู้รับสัมปทานในส่วนที่เกี่ยวกับหลักวิชาการของการประปาหรือคุณภาพของน้ำไม่เป็นที่ปลอดภัยแก่สาธารณชนผู้บริโภค
    ผู้ให้สัมปทานมีสิทธิที่จะสั่งให้แก้ไขหรือป้องกันตามที่เห็นสมควร
    ถ้าไม่ปฏิบัติตามคำสั่งหรือปฏิบัติไม่เรียบร้อยเป็นที่พอใจของผู้ให้สัมปทาน
    ผู้ให้สัมปทานมีสิทธิที่จะส่งเจ้าพนักงานไปควบคุมดำเนินการได้โดยคิดค่าใช้จ่ายจากผู้รับสัมปทานทั้งสิ้น
    หรือเมื่อเห็นว่าเป็นการจำเป็นจะสั่งหยุดการจำหน่ายน้ำเสียก็ได้แล้วแต่ผู้ให้สัมปทานจะเห็นควร

(10) เมื่อมีเหตุเกิดขึ้นอันกระทบกระเทือนถึงความปลอดภัยหรือความผาสุกแห่งสาธารณชน
     หรือเกี่ยวกับความสงบเรียบร้อยหรือความมั่นคงภายในประเทศ
     หรือผู้รับสัมปทานบอกเลิกกิจการประปา
     รัฐบาลมีอำนาจเข้าครอบครองกิจการประปาทั้งหมดหรือแต่ส่วนหนึ่งส่วนใดชั่วคราวได้ อนึ่ง
     เจ้าหน้าที่ผู้มีอำนาจของรัฐบาลจะสั่งให้หยุดการใช้เครื่องทั้งหมดหรือบางส่วนก็ได้
     ถ้ารัฐบาลหมดความจำเป็นที่จะครอบครองหรือควบคุมกิจการตามที่กล่าว
     รัฐบาลจะส่งมอบการครอบครองหรือการควบคุมกิจการประปาคืนให้แก่ผู้รับสัมปทาน
     ซึ่งผู้รับสัมปทานต้องรับคืนทันทีจะยกเหตุใดขึ้นโต้แย้งไม่ได้

(11) เมื่อสัมปทานสิ้นอายุหรือต้องเพิกถอน
     ถ้าผู้ให้สัมปทานและผู้รับสัมปทานมิได้ตกลงกันไว้เป็นอย่างอื่น
     ผู้รับสัมปทานต้องรื้อถอนบรรดาโรงเรือน ท่อ หรือเครื่องติดตั้งที่ได้สร้างขึ้น
     หรือติดตั้งไว้ในที่สาธารณะ และต้องจัดให้ทางหรือสถานที่นั้นคืนดีคงสภาพเดิม
     ถ้าผู้รับสัมปทานไม่ปฏิบัติตามที่กล่าวมาภายใน 6 เดือน
     นับแต่วันที่สัมปทานสิ้นอายุหรือวันเพิกถอนสัมปทาน
     ผู้ให้สัมปทานมีอำนาจจัดการดังกล่าวนั้นเสียเอง
     โดยผู้รับสัมปทานจะต้องออกค่าใช้จ่ายให้ทั้งสิ้น

(12) ผู้รับสัมปทานต้องมีเครื่องดับไฟเคมีชนิดเคลื่อนที่ได้ประจำโรงงานทำการประปาอย่างน้อยหนึ่งเครื่อง
     น้ำยาเคมีที่ใช้ต้องไม่นำกระแสไฟฟ้าเข้าสู่ผู้ใช้ได้และต้องใช้การได้ทุกเมื่อ

  ในกรณีพิเศษ
  อธิบดีกรมทรัพยากรน้ำจะสั่งให้ผู้รับสัมปทานมีเครื่องดับไฟเคมีให้มากกว่านั้นก็ได้ตามที่เห็นสมควร

สิทธิในการซื้อกิจการประปา

(1) เมื่อผู้รับสัมปทานได้ทำการไปได้กึ่งอายุสัมปทานแล้ว
    รัฐบาลหรือองค์กรปกครองส่วนท้องถิ่นมีความประสงค์จะซื้อกิจการประปาของผู้รับสัมปทานทั้งหมด
    ผู้ให้สัมปทานมีสิทธิถอนคืนสัมปทานเพื่อซื้อหรืออนุญาตให้องค์กรปกครองส่วนท้องถิ่นที่เกี่ยวข้องซื้อกิจการประปาได้ตามราคาซื้อขายกันในตลาด
    แต่ต้องแจ้งให้ผู้รับสัมปทานทราบล่วงหน้า 6 เดือน
    ถ้าไม่สามารถตกลงราคาซื้อขายกันได้ให้กำหนดโดยอนุญาโตตุลาการ
    โดยให้ทั้งสองฝ่ายตั้งอนุญาโตตุลาการได้ฝ่ายละคน
    ถ้าอนุญาโตตุลาการที่ตั้งขึ้นไม่สามารถตกลงกันได้
    ก็ให้อนุญาโตตุลาการนั้นเลือกตั้งผู้ชี้ขาดขึ้นคนหนึ่ง
    บรรดาค่าใช้จ่ายและค่าธรรมเนียมในการตั้งอนุญาโตตุลาการหรือผู้ชี้ขาดให้ออกฝ่ายละครึ่งหนึ่ง

(2) เมื่อสัมปทานสิ้นอายุลงหรือต้องเพิกถอน
    ผู้ให้สัมปทานมีสิทธิที่จะซื้อหรือไม่ซื้อกิจการประปาทั้งหมดจากผู้รับสัมปทาน
    ถ้าผู้ให้สัมปทานมีความประสงค์จะซื้อ จะต้องปฏิบัติดังนี้

(1) ถ้าซื้อเมื่อสิ้นอายุสัมปทาน
    ผู้ให้สัมปทานต้องแจ้งความจำนงเป็นหนังสือไปยังผู้รับสัมปทานอย่างน้อย 6
    เดือนก่อนสิ้นอายุสัมปทาน

(2) ถ้าซื้อเมื่อสัมปทานต้องเพิกถอน
    ผู้ให้สัมปทานต้องแจ้งความจำนงเป็นหนังสือไปยังผู้รับสัมปทานภายใน 3 เดือน
    นับแต่วันเพิกถอนสัมปทาน ถ้าไม่แจ้งภายในกำหนดเวลาดังกล่าวข้างต้น
    หรือแจ้งว่าไม่ประสงค์จะซื้อกิจการประปา ผู้รับสัมปทานมีสิทธิที่จะขายกิจการให้แก่ผู้อื่นได้
    กรณีตกลงราคาซื้อขายกันไม่ได้ ให้ตั้งอนุญาโตตุลาการกำหนดราคาตามที่ระบุในสัมปทาน

(3) ถ้าผู้ให้สัมปทานไม่ประสงค์จะซื้อกิจการประปา
    และผู้รับสัมปทานมีความประสงค์จะดำเนินการต่อไป
    ผู้รับสัมปทานต้องแจ้งความจำนงเป็นหนังสือไปยังผู้ให้สัมปทานอย่างน้อย 3
    เดือนก่อนสัมปทานสิ้นอายุ

    การโอนสัมปทาน

สัมปทานนี้จะโอนไปยังผู้ใดไม่ได้ เว้นแต่จะได้รับความยินยอมเป็นหนังสือจากผู้ให้สัมปทานเสียก่อน
และต้องอยู่ภายใต้บังคับเงื่อนไขซึ่งผู้ให้สัมปทานจะเห็นสมควรเพื่อยังให้กิจการดำเนินไปโดยเรียบร้อยและมีการจำหน่ายน้ำประปาเป็นปกติ

การเพิกถอนสัมปทาน

(1) ระหว่างอายุสัมปทาน ผู้ให้สัมปทานมีอำนาจเพิกถอนสัมปทานได้ด้วยเหตุหนึ่งเหตุใด ดังต่อไปนี้

(1) ผู้รับสัมปทานละเลยไม่ก่อสร้างและตั้งโรงงานทำการประปากับเครื่องอุปกรณ์ให้เสร็จภายใน 7
    เดือน นับแต่วันที่ลงนามในสัมปทานนี้

(2) ผู้รับสัมปทานละเลยไม่จำหน่ายน้ำประปาเป็นเวลาเกินกว่า 3 วัน
    เว้นแต่การละเลยนั้นจะเกิดจากเหตุสุดวิสัย

(3) ผู้รับสัมปทานละเลยไม่ปฏิบัติตามข้อบังคับ หรือเงื่อนไขข้อหนึ่งข้อใดซึ่งกำหนดไว้ในสัมปทาน
    หรือต่อท้ายสัมปทาน

(4) เมื่อโรงงานทำการประปา เครื่องอุปกรณ์
    หรือส่วนหนึ่งส่วนใดอันเป็นส่วนสำคัญของกิจการประปานั้นถูกยึดตามคำพิพากษาของศาล

(2) เมื่อสัมปทานนี้ได้กำหนดไว้โดยเฉพาะว่า
    ให้ผู้ให้สัมปทานมีอำนาจปรับผู้รับสัมปทานในกรณีที่ผู้รับสัมปทานละเลยไม่ปฏิบัติตามข้อบังคับ
    หรือเงื่อนไขข้อหนึ่งข้อใดซึ่งกำหนดไว้ในสัมปทาน ผู้ให้สัมปทานจะเพิกถอนสัมปทานนี้ไม่ได้
    เว้นแต่ผู้รับสัมปทานยังคงฝ่าฝืนเป็นเวลาเดือนหนึ่งหรือกว่านั้น
    ตามแต่ผู้ให้สัมปทานจะเห็นสมควรกำหนด
    และผู้ให้สัมปทานได้เตือนผู้รับสัมปทานเป็นหนังสือไม่น้อยกว่า 15 วัน
    ก่อนมีคำสั่งเพิกถอนสัมปทาน

  ในเมื่อสัมปทานมิได้กำหนดไว้โดยเฉพาะว่า
  ให้ผู้ให้สัมปทานมีอำนาจปรับผู้รับสัมปทานในกรณีที่ผู้รับสัมปทานละเลยไม่ปฏิบัติตามข้อบังคับหรือเงื่อนไขข้อหนึ่งข้อใด
  ซึ่งกำหนดไว้ในสัมปทานนั้น นอกจากกรณีที่ระบุไว้ในข้อ (1) (ข) และ (ง)
  ผู้ให้สัมปทานจะปรับผู้รับสัมปทานเป็นเงินหนึ่งร้อยบาท
  และปรับเรียงรายวันอีกวันละห้าสิบบาทตลอดเวลาที่ผู้รับสัมปทานยังคงฝ่าฝืนอยู่ก็ได้
  และผู้ให้สัมปทานจะเพิกถอนสัมปทานไม่ได้ เว้นแต่ผู้รับสัมปทานยังคงฝ่าฝืนอยู่ต่อไป
  และผู้ให้สัมปทานได้เตือนผู้รับสัมปทานเป็นหนังสือดังกำหนดไว้

การคิดราคาน้ำประปา

ให้ผู้รับสัมปทานคิดค่าน้ำประปาจากผู้ใช้น้ำได้ตามรายละเอียดในสัญญาซื้อขายน้ำประปาระหว่างการประปาส่วนภูมิภาคกับผู้รับสัมปทาน
ฉบับลงวันที่ 21 กันยายน 2543
โดยอัตราค่าน้ำประปาซึ่งกำหนดไว้ข้างต้นนั้นอาจเปลี่ยนแปลงได้ตามเกณฑ์ ดังต่อไปนี้

(1) ในกรณีที่ค่าใช้จ่ายในการผลิตน้ำประปาได้เพิ่มขึ้น
    ผู้รับสัมปทานอาจเพิ่มอัตราค่าจำหน่ายน้ำประปาขึ้นจากอัตราที่ใช้อยู่ได้ตามส่วนมากและน้อยตามรายละเอียดในสัญญาซื้อขายน้ำประปาระหว่างการประปาส่วนภูมิภาค
    กับผู้รับสัมปทาน ฉบับลงวันที่ 21 กันยายน 2543

(2) ในกรณีที่องค์กรปกครองส่วนท้องถิ่นมิได้เป็นผู้รับสัมปทาน เมื่อสิ้นระยะเวลา 3 ปี
    นับแต่วันลงนามในสัมปทานนี้
    ถ้าองค์กรปกครองส่วนท้องถิ่นหรือผู้ใช้น้ำขอร้องมายังผู้ให้สัมปทานให้เปลี่ยนอัตราหรือวิธีคิดค่าน้ำประปา
    ผู้ให้สัมปทานมีอำนาจจะพิจารณา
    และถ้าเป็นที่พอใจว่าการเปลี่ยนอัตราค่าน้ำประปาหรือการแก้ไขวิธีคิดค่าน้ำประปานั้นเป็นการสมควร
    โดยเหตุที่พฤติการณ์อันเป็นบรรทัดฐานที่ได้กำหนดอัตราหรือวิธีการคิดค่าน้ำประปาที่ใช้อยู่นั้นได้เปลี่ยนแปลงไปก็ให้มีอำนาจสั่งเป็นหนังสือให้ใช้อัตราและวิธีคิดค่าน้ำใหม่แทนได้ตามที่ผู้ให้สัมปทานจะเห็นเป็นการยุติธรรมและสมควร
    คำสั่งนั้นผู้รับสัมปทานจะต้องปฏิบัติตาม

(3) ถ้าผู้รับสัมปทานประสงค์จะลดอัตราค่าน้ำประปา ก็มีสิทธิจะลดค่าน้ำประปาได้ไม่ว่าในเวลาใด
    แต่ต้องแจ้งให้ผู้ให้สัมปทานทราบล่วงหน้า 15 วัน

    การสิ้นสุดของสัญญา

    สัมปทานสิ้นสุดลงในกรณีดังต่อไปนี้

(1) กรณีสิ้นสุดอายุสัมปทาน 25 ปี โดยไม่มีการต่ออายุ

(2) กรณีผู้รับสัมปทานคืนสัมปทานเมื่อเลิกกิจการ
    ผู้รับสัมปทานจะต้องแจ้งเป็นหนังสือให้ผู้ให้สัมปทานทราบล่วงหน้าก่อน 6 เดือนเป็นอย่างน้อย
    และเมื่อผู้รับสัมปทานได้รับอนุญาตเป็นหนังสือจากผู้ให้สัมปทานแล้วจึงจะเลิกกิจการได้
    ในกรณีเช่นนี้ให้นำข้อบังคับในหมวด 5 แห่งสัมปทานนี้
    ซึ่งว่าด้วยสัมปทานสิ้นอายุและการเพิกถอนสัมปทานมาใช้บังคับโดยอนุโลม

(3) กรณีเมื่อผู้รับสัมปทานได้ทำการไปได้ 12 ปีครึ่งนับแต่วันที่ ได้ลงนามในสัมปทาน (วันที่ 11
    มีนาคม 2548)
    และรัฐบาลหรือองค์กรปกครองส่วนท้องถิ่นประสงค์ซื้อกิจการประปาของผู้รับสัมปทานทั้งหมด
    (ในราคาตลาดหรือราคาที่อนุญาโตตุลาการกำหนดในกรณีที่ไม่สามารถตกลงราคากันได้)
    ให้ผู้ให้สัมปทานมีสิทธิถอนคืนสัมปทาน

(4) กรณีเมื่อถูกเพิกถอนสัมปทาน

    การจ่ายเงินปันผล

การจ่ายเงินปันผลจากกำไรสุทธิจะกระทำได้ต่อเมื่อมีการกันสำรองตามกฏหมายไว้ร้อยละ 10
ของกำไรสุทธิประจำปีแล้ว
กำไรที่เหลือภายหลังการจ่ายปันผลให้โอนไปบัญชีกำไรสะสมที่ยังไม่ได้จัดสรร
กำไรสะสมที่สำรองตามกฏหมายให้กันไว้เป็นเงินสดโดยนำฝากประจำไว้ที่ธนาคาร
แต่ถ้ามีเกินกว่าร้อยละ 10
ของทุนจดทะเบียนที่ชำระแล้วจะเอาเงินจำนวนที่เกินนี้ไปลงทุนซื้อพันธบัตร
หรือตราสารการเงินอื่นเพื่อหาผลประโยชน์ได้
แต่การลงทุนนี้จะต้องได้รับความเห็นชอบจากผู้ให้สัมปทานก่อน

ค่าธรรมเนียม

ตั้งแต่วันเริ่มทำการจำหน่ายน้ำประปาเป็นต้นไป
ผู้รับสัมปทานต้องส่งเงินให้แก่ผู้ให้สัมปทานเพื่อทดแทนค่าใช้จ่ายของเจ้าพนักงานผู้ตรวจการของผู้ให้สัมปทานในปีหนึ่งตามปฏิทินเป็นอัตราตายตัวในอัตรา
5 บาทต่อหนึ่งลูกบาศก์เมตรของปริมาณน้ำที่ทำได้เต็มกำลังในหนึ่งชั่วโมง
แต่เงินจำนวนนี้จะต้องชำระไม่น้อยกว่า 50 บาท หรือมากกว่า 200 บาทต่อหนึ่งปี
เงินจำนวนนี้จะต้องชำระล่วงหน้าปีละครั้งภายในเดือนธันวาคม ของทุกปี สำหรับในปีแรก
จะต้องชำระเงินตามส่วนมากและน้อยแห่งปีตามที่เปิดทำการมาแล้วให้แก่ผู้ให้สัมปทาน ทั้งนี้
ให้ชำระภายใน 3 เดือน
นับแต่วันที่ได้เริ่มจำหน่ายน้ำประปาหรือถ้าหากเวลาที่เปิดทำการยังไม่ทันครบ 3 เดือนก็สิ้นปี
ก็ให้ชำระเงินก่อนสิ้นปี

  -----------------------------------------------------------------------
  1.3 สรุปสาระสำคัญของสัญญาให้สิทธิดำเนินการผลิตจำหน่ายและให้บริการ

  -----------------------------------------------------------------------

คู่สัญญา : บริษัท ที่ดินบางปะอิน จำกัด และ

บริษัท น้ำประปาไทย จำกัด (มหาชน)

วันที่ลงนามในสัญญา : 7 สิงหาคม 2552

ระยะเวลาตามสัญญา : 30 ปี นับแต่เริ่มประกอบกิจการ คือวันที่ 8 สิงหาคม 2582

คำจำกัดความที่สำคัญ

การประกอบการ : การบริหาร การดำเนินการ การพัฒนา การดูแล การซ่อมบำรุง การปรับปรุง
การขาย การบริการ และการจัดเก็บรายได้จากลูกค้าในนิคมอุตสาหกรรม

กนอ. : การนิคมอุตสาหกรรมแห่งประเทศไทย

  โครงการ : การประกอบการ รวมทั้งการสนับสนุนทางการเงิน
  เพื่อดำเนินการผลิตและจำหน่ายน้ำประปา และการให้บริการบำบัดน้ำเสีย

นิคมอุตสาหกรรม : เขตนิคมอุตสาหกรรมบางปะอิน

ผู้ประกอบการ : บริษัท หรือองค์กรซึ่งผู้รับสิทธิอาจแต่งตั้ง โดยได้รับความยินยอมจากผู้ให้สิทธิ

  ระบบจ่ายน้ำ :
  ระบบจ่ายน้ำซึ่งส่งน้ำจากระบบผลิตน้ำประปาไปยังมาตรวัดน้ำของลูกค้าในนิคมอุตสาหกรรม

ระบบบำบัดน้ำเสีย : ระบบรับน้ำเสีย และโรงบำบัดน้ำเสีย

ระบบผลิตน้ำประปา : ระบบสูบน้ำดิบ โรงผลิตน้ำ และระบบจ่ายน้ำ

ระบบรับน้ำเสีย : ระบบรับน้ำเสียจากลูกค้ามายังโรงบำบัดน้ำเสีย

  ระบบสูบน้ำดิบ : การสูบน้ำ และระบบใดๆ
  ที่จะทำการติดตั้งเพื่อให้ผู้รับสิทธิได้สูบน้ำจากสถานีสูบน้ำดิบ
  และส่งต่อมายังโรงผลิตน้ำเพื่อผลิตน้ำประปา

  โรงบำบัดน้ำเสีย : อาคาร สิ่งก่อสร้าง ท่อ และเครื่องจักรอุปกรณ์ต่างๆ
  ที่ใช้เพื่อรับน้ำเสียเข้าสู่กระบวนการของระบบบำบัดน้ำเสีย
  รวมทั้งที่ดินซึ่งเป็นที่ตั้งของบ่อรับตะกอนหลังจากการบำบัดน้ำเสีย

  โรงผลิตน้ำ : อาคาร สิ่งก่อสร้าง ท่อ และเครื่องจักรอุปกรณ์ต่างๆ
  รวมทั้งสถานีสูบน้ำดิบมายังระบบผลิตน้ำประปาเพื่อผลิตน้ำประปา บ่อเก็บน้ำ
  และการขนส่งน้ำที่ผลิตแล้วไปยังระบบจ่ายน้ำ รวมทั้งที่ดินที่เป็นที่ตั้งของโรงผลิตน้ำ
  และสถานีสูบน้ำดิบ ที่ดินซึ่งเป็นที่ที่มีการวางท่อส่งน้ำดิบ และท่อส่งน้ำ

สถานีสูบน้ำดิบ : สถานีสูบน้ำดิบเพื่อสูบน้ำดิบจากแม่น้ำเจ้าพระยามาใช้ในการผลิตน้ำประปา

  สัญญาร่วมดำเนินงาน : สัญญาร่วมดำเนินงานโครงการนิคมอุตสาหกรรมบางปะอิน ลงวันที่ 22
  ธันวาคม 2532 ระหว่างการนิคมอุตสาหกรรมแห่งประเทศไทย กับ บริษัท ที่ดินบางปะอิน จำกัด

  สิทธิผู้รับสิทธิ : สิทธิแต่เพียงผู้เดียวที่ผู้รับสิทธิจะพึงมีตลอดระยะเวลาของสัญญา

สิทธิภายใต้สัญญา

ภายใต้ข้อบัญญัติแห่งสัญญาฉบับนี้
ผู้ให้สิทธิได้ให้สิทธิในการประกอบการที่ผู้ให้สิทธิมีอยู่ทั้งหมดแก่ผู้รับสิทธิเป็นเวลา 30 ปี
รวมถึงการใช้ ดูแล ซ่อมแซม ปรับปรุง และบำรุงรักษาทรัพย์สิน
เพื่อประโยชน์ในการผลิตและจำหน่ายน้ำประปา และการให้บริการบำบัดน้ำเสีย
นับจากวันเริ่มประกอบกิจการและยินยอมให้ผู้รับสิทธิได้ใช้สิทธิดังกล่าวของผู้รับสิทธิตามสัญญาฉบับนี้ในเขตนิคมอุตสาหกรรม
แต่เพียงผู้เดียวตั้งแต่วันเริ่มประกอบกิจการไปจนตลอดระยะเวลาของสัญญานี้

การใช้ที่ดินในโครงการ

นับตั้งแต่วันเริ่มประกอบกิจการ ผู้ให้สิทธิจะจัดการให้ผู้รับสิทธิได้ใช้ที่ดินหรือได้สิทธิในรูปแบบใดๆ
เพื่อการใช้ที่ดินที่เกี่ยวข้องกับโรงผลิตน้ำ ระบบจ่ายน้ำ โรงบำบัดน้ำเสีย และระบบบำบัดน้ำเสีย
และให้สิทธิในการใช้ที่ดินดังกล่าวแก่ผู้รับสิทิตลอดอายุสัญญา

การดำเนินการตามโครงการ

ในการดำเนินการตามโครงการผู้รับสิทธิจะต้องปฏิบัติตามกฎหมาย กฎข้อบังคับ ระเบียบ
และมาตรฐานต่างๆ รวมทั้งมาตรการเพื่อความปลอดภัยที่เกี่ยวกับระบบประปาเอกชน
และระบบบำบัดน้ำเสีย ที่ กนอ. หรือหน่วยงานราชการอื่นใดที่เกี่ยวข้อง
ได้ประกาศกำหนดซึ่งใช้บังคับอยู่แล้วในขณะนี้ แลประกาศใช้ต่อไปในภายหน้า
และผู้ให้สิทิจะไม่ดำเนินการจ่ายโอย และ/หรือ ก่อภาระผูกพันเหนือที่ดิน สิ่งปลูกสร้าง
และเครื่องจักรของผู้ให้สิทธิที่ซึ่งเกี่ยวข้องกับการดำเนินการประกอบการ รวมถึงโรงผลิตน้ำ
และโรงบำบัดน้ำเสียกับบุคคลใดๆ เว้นแต่จะได้รับความยินยอมจากผู้รับสิทธิ

การผลิตและขายน้ำประปา และการให้บริการบำบัดน้ำเสีย

ผู้รับสิทธิจะดำเนินการผลิตอย่างเพียงพอที่จะส่งน้ำให้แก่ลูกค้าในนิคมอุตสาหกรรมในคุณภาพตามที่
กนอ. กำหนด
และผู้รับสิทธิจะทำให้โรงบำบัดน้ำเสียสามารถบำบัดน้ำเสียให้แก่ลูกค้าในนิคมอุตสาหกรรมอย่างเพียงพอตลอดอายุของสัญญา
ผู้รับสิทธิมีสิทธิเรียกเก็บค่าน้ำประปา และค่าบำบัดน้ำเสีย รวมถึงรายได้อื่นๆ
ที่เกี่ยวข้องกับการประกอบการจากลูกค้าในนิคมอุตสาหกรรมได้โดยตรง
และผู้รับสิทธิจะเป็นผู้รับผิดชอบค่าใช้จ่ายเกี่ยวกับมิเตอร์วัดน้ำ
และอุปกรณ์วัดคุณภาพของน้ำเสียก่อนการบำบัด รวมทั้งค่าติดตั้ง ซ่อมแซม

การบำรุงรักษาระบบผลิตน้ำประปา และระบบบำบัดน้ำเสีย

ผู้รับสิทธิมีหน้าที่ต้องบำรุงรักษาโรงผลิตน้ำ ระบบผลิตน้ำประปา ระบบจ่ายน้ำ โรงบำบัดน้ำเสีย
ระบบรับน้ำเสีย และระบบบำบัดน้ำเสียให้อยู่ในสภาพที่ใช้งานได้ดีรวมทั้งทำการซ่อมแซม
และบำรุงรักษาเครื่องจักรและอุปกรณ์ต่างๆ ตามระยะเวลาตลอดอายุสัญญา
หากมีกรณีจำเป็นต้องมีการขยายระบบบำบัดน้ำเสีย
เพื่อรองรับความต้องการของลูกค้าในนิคมอุตสาหกรรมที่เพิ่มขึ้น
ผู้รับสิทธิจะต้องเป็นผู้เข้าดำเนินการลงทุนดังกล่าวภายใต้ค่าใช้จ่ายของผู้รับสิทิแต่ผู้เดียว
และยกกรรมสิทธิ์ในระบบบำบัดน้ำเสียส่วนขยายให้แก่ผู้รับสิทธิโดยไม่คิดค่าตอบแทนใดๆ

การยกเลิกสัญญา

1.  การเลิกสัญญาโดยผู้ให้สิทธิ

(1) ผู้รับสิทธิไม่สามารถผลิตน้ำประปาเพื่อขายหรือให้บริการบำบัดน้ำเสียได้ตามสัญญา

(2) ผู้รับสิทธิไม่สามารถผลิตน้ำประปาหรือบำบัดน้ำเสียได้ตรงตามมาตรฐานน้ำตามที่กำหนด

(3) ผู้รับสิทธิละเมิดข้อสัญญาที่เป็นสาระสำคัญ

2.  การเลิกสัญญาโดยผู้รับสิทธิ

(1) ผู้ให้สิทธิละเมิดข้อสัญญาที่เป็นสาระสำคัญ

(2) ผู้ให้สิทธิละเมิดข้อสัญญาร่วมดำเนินการ อันเป็นสาระสำคัญเป็นเหตุให้ถูกเลิกสัญญาดังกล่าวได้

(3) หน่วยงานใดๆ ของรัฐบาลได้เข้ามาขัดขวาง หรือแทรกแซงการดำเนินการประกอบการ
    หรือการดำเนินงานของระบบผลิตน้ำประปา และจ่ายน้ำประปา
    หรือการให้บริการบำบัดน้ำเสียให้แก่ลูกค้าโดยปราศจากเหตุอันชอบด้วยกฎหมาย

ระยะเวลาของสัญญา

เว้นแต่จะมีการเลิกสัญญาตามบทบัญญัติแห่งสัญญานี้
ระยะเวลาของสัญญาจะสิ้นสุดลงในวันถัดจากวันที่ครบ30 ปี นับแต่วันเริ่มประกอบกิจการ

2 ประปาปทุมธานี

+-----------------------------------+----------------------------------+
| สัญญา                              | คู่สัญญา                            |
+-----------------------------------+----------------------------------+
| (1) สัญญ                           | การประปาส่วนภูมิภาค                 |
| าให้สิทธิดำเนินการผลิตและจำหน่ายน้ำประปา |                                  |
+-----------------------------------+----------------------------------+
| (2) สัญญา                          | การประปาส่วนภูมิภาค                 |
| ซื้อขายน้ำประปาในพื้นที่สำนักงานประปารังสิต |                                  |
|     จังหวัดปทุมธานี                   |                                  |
+-----------------------------------+----------------------------------+
| (3) สัมปทานประกอบกิจการประปา        | กระทรวงมหาดไทย                   |
+-----------------------------------+----------------------------------+

  -----------------------------------------------------------------------
  2.1 สรุปสาระสำคัญของสัญญาให้สิทธิดำเนินการผลิตและจำหน่ายน้ำประปา

  -----------------------------------------------------------------------

คู่สัญญา : การประปาส่วนภูมิภาค (“กปภ.”) และ

บริษัท ประปาปทุมธานี จำกัด (“ประปาปทุมธานี”)

วันที่ลงนามในสัญญา : 31 สิงหาคม 2538 แก้ไขเพิ่มเติมเมื่อวันที่ 8 พฤศจิกายน 2549

ระยะเวลาตามสัญญา : 25 ปี นับจากวันเริ่มประกอบกิจการ (คือวันที่ 15 ตุลาคม 2541)

คำจำกัดความที่สำคัญ

  ---------------------------------------- ---- -----------------------------------------------------------------------------
  การประปา                                 :    การประปาส่วนภูมิภาค ซึ่งจัดตั้งโดยพระราชบัญญัติการประปาส่วนภูมิภาค พ.ศ. 2522 หรือผู้สืบสิทธิ

  ผู้รับสิทธิ                                   :    บริษัท ประปาปทุมธานี จำกัด

  ระบบผลิตน้ำประปา                           :    สิ่งก่อสร้าง และเครื่องอุปกรณ์ต่าง ๆ ที่ใช้ในการผลิตน้ำประปา ซึ่งผู้รับสิทธิจำต้องดำเนินการก่อสร้าง
                                                และจัดหาโดยมีวัตถุประสงค์ในการสูบเอาน้ำดิบมาผลิตเป็นน้ำประปา
                                                และส่งน้ำประปาไปยังจุดจำหน่ายน้ำที่มิเตอร์หลัก (Master Meter)
                                                ซึ่งระบบผลิตน้ำประปาจะรวมถึงที่ดินที่เป็นที่ตั้งของระบบผลิตน้ำประปาด้วย ระบบผลิตน้ำประปาประกอบด้วย
                                                โรงงานผลิตน้ำประปา และระบบส่งน้ำประปา

  โรงงานผลิตน้ำประปา                         :    อาคาร สิ่งก่อสร้าง และเครื่องมืออุปกรณ์ต่างๆ ที่ใช้เพื่อสูบน้ำดิบจากแหล่งน้ำดิบ และเพื่อผลิตน้ำประปา
                                                บ่อเก็บน้ำ และการขนส่งน้ำที่ผลิตแล้วไปยังระบบส่งน้ำประปา
                                                รวมทั้งที่ดินที่เป็นที่ตั้งของโรงงานผลิตน้ำประปา

  ระบบส่งน้ำประปา                            :    ระบบส่งน้ำที่ใช้ในการส่งน้ำที่ผลิตแล้วจากโรงงานผลิตน้ำประปาไปยังระบบจ่ายน้ำประปาให้แก่ประชาชน ณ
                                                จุดวัดน้ำ ซึ่งระบบดังกล่าวให้รวมถึงสถานีจ่ายน้ำซึ่งใช้ในการนั้น

  ระบบจ่ายน้ำประปาให้แก่ประชาชน                :    ระบบจ่ายน้ำซึ่งส่งน้ำจากระบบส่งน้ำประปา ณ จุดวัดน้ำไปยังที่ที่กำหนดในขอบเขตของงานไว้ในสัญญา

  ระบบรับน้ำประปาของผู้บริโภค                   :    ระบบประปาที่การประปาได้ติดตั้งเพื่อให้ผู้บริโภคสามารถรับน้ำจากระบบจ่ายน้ำประปาให้แก่ประชาชน

  ปริมาณน้ำขั้นต่ำที่ต้องซื้อ                        :    ปริมาณน้ำประปาขั้นต่ำซึ่งวัดเป็นลูกบาศก์เมตรต่อวันที่การประปา
                                                จะต้องซื้อจากผู้รับสิทธิตามที่กำหนดไว้ในสัญญา

  ปริมาณน้ำประปาขั้นต่ำที่จะต้องจัดส่งให้กับการประปา   :    ปริมาณน้ำประปาขั้นต่ำที่ระบบผลิตน้ำประปาสามารถผลิตและจัดส่งให้การประปาในแต่ละวัน
                                                โดยวัดเป็นลูกบาศก์เมตร ซึ่งมีปริมาณเท่ากับปริมาณน้ำขั้นต่ำที่ต้องซื้อในขณะนั้นบวกด้วยร้อยละ 30
                                                ของปริมาณน้ำขั้นต่ำที่ต้องซื้อ
  ---------------------------------------- ---- -----------------------------------------------------------------------------

วัตถุประสงค์ของสัญญา

กปภ. ได้ให้สิทธิการจำหน่ายน้ำประปาไม่เกิน 288,000 ลูกบาศก์เมตรต่อวัน ให้แก่ กปภ.
ในเขตปทุมธานีและรังสิตเพื่อทดแทนระบบผลิตน้ำประปาจากบ่อบาดาลของ กปภ.
และเพื่อเพิ่มปริมาณการผลิตน้ำประปาให้เพียงพอต่อการต้องการของประชาชน โดย
กปภ.จะส่งน้ำประปาจากประปาปทุมธานี
เข้าสู่ระบบรับน้ำประปาของผู้บริโภคเพื่อขายให้แก่ประชาชนอีกทอดหนึ่ง
และประปาปทุมธานีตกลงที่จะเป็นผู้ก่อสร้างระบบจ่ายน้ำประปาให้แก่ประชาชนเอง
ซึ่งประปาปทุมธานีตกลงจะเป็นผู้ลงทุนและรับผิดชอบในผลกำไรขาดทุนทั้งหมดแต่เพียงฝ่ายเดียว
โดยที่ ณ วันเริ่มประกอบกิจการ (กล่าวคือวันที่ 15 ตุลาคม 2541) ประปาปทุมธานี
ตกลงโอนกรรมสิทธิ์ในระบบจ่ายน้ำประปาให้แก่ประชาชนให้เป็นของ กปภ. และ ในเวลา 24.00
น. ของวันที่ครบกำหนด 25 ปี หลังจากวันเริ่มประกอบกิจการ (กล่าวคือวันที่ 14 ตุลาคม 2566)
กรรมสิทธิ์ในระบบผลิตน้ำประปาจะตกเป็นของ กปภ.

สิทธิและหน้าที่ของคู่สัญญา

(1) กปภ.
    ได้ให้สิทธิแก่ประปาปทุมธานีในการจำหน่ายน้ำประปาในเขตปทุมธานีและรังสิตแต่เพียงผู้เดียวตั้งแต่วันเริ่มประกอบกิจการไปจนตลอดระยะเวลาของสัญญา
    โดยมีปริมาณน้ำประปาที่จำหน่ายไม่เกิน 288,000 ลูกบาศก์เมตรต่อวัน

(2) ประปาปทุมธานี มีภาระผูกพันที่จะต้องออกแบบ ก่อสร้าง พัฒนา
    และบำรุงรักษาระบบผลิตน้ำประปาและปรับปรุงระบบส่งน้ำของ กปภ.
    ที่มีอยู่เพื่อรับน้ำประปาที่ผลิตแล้วจากระบบผลิตน้ำประปาตามสัญญา และ
    ออกแบบและก่อสร้างระบบจ่ายน้ำประปาให้แก่ประชาชน
    โดยได้รับสิทธิเป็นรายแรกในการสูบเอาน้ำดิบจากแหล่งน้ำดิบมาใช้ในระบบผลิตน้ำประปา
    รวมทั้งบริหาร ดำเนินการ บำรุงรักษา ซ่อมแซมและปรับปรุงระบบผลิตน้ำประปา
    เพื่อผลิตน้ำดิบจากแหล่งน้ำดิบให้เป็นน้ำประปาตามมาตรฐานที่กำหนดและขายให้แก่
    กปภ.ตามสัญญานี้ โดย
    กปภ.จะใช้ความพยายามอย่างที่สุดที่จะช่วยให้ประปาปทุมธานีได้ทำงานโดยอิสระและสามารถใช้สิทธิประโยชน์ของประปาปทุมธานี
    และ กปภ. จะไม่กระทำการใดๆ หรืออนุญาตให้บุคคลอื่นใด ได้เข้ากระทำการใดๆ
    อันจะส่งผลกระทบในทางลบต่อระบบผลิตน้ำประปา ทั้งนี้ ประปาปทุมธานีจะแจ้งให้ กปภ.
    ทราบหากประปาปทุมธานีถูกขัดขวางโดยประการใดๆ
    ในการเข้าทำงานหรือเข้ารับสิทธิประโยชน์ของประปาปทุมธานี ตามสัญญานี้
    โดยประปาปทุมธานี จะดำเนินงานด้วยความเสี่ยงและค่าใช้จ่ายของประปาปทุมธานีเอง
    เว้นแต่สัญญาจะกำหนดเป็นอย่างอื่นโดยที่จะไม่เรียกร้องขอหลักประกันหรือการค้ำประกันใดๆของรัฐหรือ
    กปภ. และ ประปาปทุมธานี จะโอนกรรมสิทธิ์ในระบบผลิตน้ำประปาให้แก่ กปภ. ในเวลา
    24.00 น. ของวันที่ครบกำหนด 25 ปี นับจากวันเริ่มประกอบกิจการ (กล่าวคือวันที่ 14
    ตุลาคม 2566)

(3) ประปาปทุมธานี จะต้องดำเนินการขออนุญาต ขอใบอนุญาต หรือขอความยินยอมต่างๆ
    จากหน่วยงานของรัฐ กปภ. จะใช้ความพยายามอย่างที่สุดที่จะช่วยเหลือให้ประปาปทุมธานี
    ได้รับอนุญาตดังกล่าว และเมื่อประปาปทุมธานี ร้องขอ กปภ.
    จะใช้ความพยายามอย่างที่สุดที่จะช่วยเหลือประปาปทุมธานี ในการเจรจากับเอกชนรายอื่นๆ
    หรือหน่วยงานของรัฐ เพื่อให้ประปาปทุมธานี
    สามารถวางท่อส่งน้ำและติดตั้งเครื่องสูบน้ำในทรัพย์สินของเอกชนนั้น และ/หรือ
    ให้ประปาปทุมธานีและผู้รับเหมาสามารถก่อสร้าง ซ่อมแซม บำรุงรักษา
    และใช้ท่อส่งน้ำและเครื่องสูบน้ำในทรัพย์สินของเอกชนรายอื่นๆ แต่ทั้งนี้ ประปาปทุมธานี
    เป็นผู้รับผิดชอบในค่าใช้จ่ายที่จะต้องชดใช้ให้กับเจ้าของทรัพย์สินนั้นเอง
    ความช่วยเหลือของกปภ. ดังกล่าวจะไม่รวมถึงการเวนคืนทรัพย์สินจากเอกชน

(4) หากภายในระยะเวลาของสัญญานี้ คำยินยอมหรืออนุญาตใดๆ ที่จำเป็น
    รวมทั้งความยินยอมจากเอกชนที่เป็นเจ้าของทรัพย์สินดังกล่าว ถูกยกเลิก เพิกถอน แก้ไข
    หรือตีความไปในทางอื่นอันจะเกิดผลเสียหายอย่างสำคัญแก่ประปาปทุมธานีหรือผู้รับเหมา
    (เว้นแต่การยกเลิกหรือเพิกถอนนั้นเกิดขึ้นจากการที่ประปาปทุมธานีหรือผู้รับเหมาแล้วแต่กรณี
    ละเมิดสัญญาและปฏิบัติผิดไปจากที่กำหนดไว้ตามสัญญานี้หรือสัญญาอื่นที่เกี่ยวข้องในประการสำคัญ)
    หรือ ได้หมดอายุลงโดยมิได้มีการขยายระยะเวลาการให้ความยินยอมนั้นออกไป
    ถึงแม้เมื่อประปาปทุมธานี หรือผู้รับเหมาได้ขอต่ออายุแล้ว
    หรือก่อนที่การดำเนินการตามวัตถุประสงค์ที่ได้รับความยินยอมนั้นจะเสร็จสิ้นลง
    ให้ประปาปทุมธานี และ กปภ.
    เจรจาทำความตกลงกันเพื่อแก้ไขปัญหาดังกล่าวเพื่อไม่ให้เกิดผลเสียหายอย่างร้ายแรงต่อประโยชน์ของประปาปทุมธานี
    คู่สัญญาทั้งสองฝ่ายจะใช้ความพยายามที่จะแก้ไขปัญหาและตกลงกันให้ได้ภายใน 14
    วันหลังจากที่ประปาปทุมธานีได้แจ้งให้ กปภ.ทราบ
    และหากปัญหาดังกล่าวไม่ได้รับการแก้ไขจนเป็นที่พอใจแก่ประปาปทุมธานี
    จนทำให้ประปาปทุมธานีและผู้รับเหมาไม่สามารถที่จะรับสิทธิและประโยชน์ตามสัญญานี้และสัญญาอื่นที่เกี่ยวข้อง
    ภายใน 60 วัน นับแต่วันที่ประปาปทุมธานี ได้แจ้งแก่ กปภ.
    หรือภายในระยะเวลาเกินกว่านั้นตามที่ประปาปทุมธานี จะยินยอม ประปาปทุมธานี
    มีสิทธิเลิกสัญญาโดยทำเป็นหนังสือ
    ทั้งนี้จะไม่กระทบถึงสิทธิของคู่สัญญาแต่ละฝ่ายซึ่งมีต่อคู่สัญญาอีกฝ่ายหนึ่ง
    หากปัญหาดังกล่าวสามารถแก้ไขได้ภายใน 60 วัน ผู้รับสิทธิจะเรียกเอาค่าใช้จ่าย
    หรือค่าเสียหายที่เกิดขึ้นโดยมีเหตุผลสมควรโดยเพิ่มอัตราค่าน้ำประปา
    หรือโดยวิธีการอื่นตามแต่คู่สัญญาจะตกลงกันโดยได้รับความยินยอมจากผู้สนับสนุนทางการเงิน
    และการประปาจะปฏิบัติตามข้อตกลงเช่นนั้นด้วย

(5) ประปาปทุมธานี จะรับผิดชอบต่อการบำรุงรักษาระบบผลิตน้ำประปาให้อยู่ในสภาพที่ใช้งานได้ดี
    และอยู่ในสภาพที่ไม่ก่อให้เกิดอันตรายแก่บุคคลใดๆ ตามมาตรฐานของผู้ผลิตในลักษณะเดียวกัน

(6) ตลอดระยะเวลาของสัญญานี้ การประปาจะช่วยเหลือผู้รับสิทธิในการขอรับ
    และการรับบริการสาธารณูปโภค เช่น ไฟฟ้า ประปา การสื่อสาร
    ในอัตราค่าใช้บริการที่ต่ำกว่าลูกค้าทั่วไป
    หรือในอัตราที่ถูกที่สุดคิดกับลูกค้าในภาคอุตสาหกรรมเท่ากับที่จะเรียกเก็บจากการประปา
    หากการประปาได้ดำเนินกิจการเอง อัตราใดอัตราหนึ่งแล้วแต่ว่าอัตราใดจะต่ำกว่า

    การซื้อขายน้ำประปา

(1) ปริมาณน้ำประปาขั้นต่ำที่ต้องซื้อในวันเริ่มประกอบกิจการเท่ากับ 140,000 ลูกบาศก์เมตรต่อวัน
    และในทุกๆ ระยะเวลา 12 เดือน กปภ.
    จะกำหนดปริมาณน้ำประปาขั้นต่ำที่ต้องซื้อให้แก่ผู้รับสิทธิ ทั้งนี้
    ปริมาณน้ำประปาขั้นต่ำที่ต้องซื้อในแต่ละปีจะต้องไม่ต่ำกว่าปริมาณน้ำประปาที่กำหนดไว้ในปีก่อนหน้านั้น
    โดย กปภ. จะต้องกำหนดปริมาณน้ำประปาขั้นต่ำที่ต้องซื้อไว้ในคำบอกกล่าวที่ส่งให้แก่ผู้รับสิทธิ
    ก่อนครบกำหนด 15 วัน ของเวลาสิ้นสุดในแต่ละปี ซึ่งปริมาณน้ำประปาขั้นต่ำที่ต้องซื้อดังกล่าว
    จะมีผลบังคับใช้เป็นเวลา 12 เดือน นับต่อจากเวลาที่สิ้นสุดในแต่ละปี

  ผู้รับสิทธิจะทำให้ระบบผลิตน้ำประปามีกำลังผลิตเพียงพอที่จะส่งน้ำในปริมาณน้ำขั้นต่ำที่ต้องซื้อบวกกับร้อยละ
  30 ของปริมาณน้ำดังกล่าวตลอดเวลา ณ
  จุดรับส่งน้ำตามที่การประปากำหนดตั้งแต่วันเริ่มประกอบกิจการ

  เมื่อ กปภ.คาดเห็นได้ว่า
  ความต้องการน้ำประปาของผู้บริโภคในเขตปทุมธานีและรังสิตจะเกินปริมาณ 288,000
  ลูกบาศก์เมตรต่อวัน
  กปภ.มีสิทธิเริ่มดำเนินโครงการที่จะจัดหาน้ำประปาให้แก่ผู้บริโภคในส่วนที่เกินนั้นได้ ไม่ว่า
  กปภ.จะดำเนินการเอง หรือให้เอกชนรายหนึ่งรายใดดำเนินการ
  แม้ยังไม่ครบกำหนดระยะเวลาของสัญญาก็ตาม แต่กปภ.
  จะรับซื้อน้ำประปาจากแหล่งอื่นหรือดำเนินการจ่ายน้ำประปาแก่ผู้บริโภคส่วนที่เกินดังกล่าวข้างต้นได้ต่อเมื่อปริมาณน้ำขั้นต่ำที่ต้องซื้อครบจำนวน
  288,000 ลูกบาศก์เมตรต่อวันแล้ว

(2) ประปาปทุมธานี จะทำการเฉลี่ยปริมาณน้ำประปาที่ประปาปทุมธานี ได้จัดส่งให้ กปภ.
    ทุกรอบระยะเวลา 12 เดือน นับจากวันเริ่มประกอบกิจการ
    หากปรากฏว่ามูลค่าเฉลี่ยของปริมาณน้ำประปาที่จัดส่งให้ในรอบระยะเวลา 12 เดือน
    ต่ำกว่าปริมาณน้ำประปาขั้นต่ำที่ต้องซื้อ กปภ. จะชำระค่าน้ำประปาเพิ่มให้แก่ประปาปทุมธานี
    ตามปริมาณที่ต่ำกว่าปริมาณน้ำประปาขั้นต่ำที่ต้องซื้อ โดย
    กปภ.ต้องชำระค่าน้ำประปาในส่วนเพิ่มดังกล่าว ภายใน 30 วัน นับแต่วันที่ได้รับใบแจ้งหนี้

  แต่ถ้าในช่วงเวลาใดในระยะ 12 เดือนดังกล่าว
  ซึ่งผู้รับสิทธิจัดส่งน้ำประปาให้การประปาได้ไม่ถึงปริมาณน้ำขั้นต่ำที่ต้องซื้อ
  หรือมีเหตุฉุกเฉินซึ่งการประปาสั่งให้ผู้รับสิทธิหยุดสูบจ่ายน้ำหรือลดปริมาณการส่งน้ำชั่วคราวตามข้อ
  10.7
  ให้ถือว่าการประปาไม่มีความผูกพันที่ต้องจ่ายค่าน้ำประปาตามปริมาณน้ำขั้นต่ำที่ต้องซื้อในช่วงเวลานั้น
  ดังนั้น
  ในการหามูลค่าเฉลี่ยของปริมาณน้ำประปาที่ผู้รับสิทธิได้จัดส่งให้การประปาในรอบระยะเวลา 12
  เดือนในวรรคก่อน
  จึงมิให้นำระยะเวลาและปริมาณน้ำประปาสำหรับช่วงเวลาดังกล่าวไปรวมคำนวณ

อัตราค่าน้ำประปา

นับจากวันเริ่มประกอบกิจการ กปภ.จะชำระค่าน้ำประปาให้แก่ประปาปทุมธานี เป็นรายเดือน
ในอัตรา 7.89 บาทต่อลูกบาศก์เมตร (ไม่รวมภาษีมูลค่าเพิ่ม)
โดยอัตราดังกล่าวจะปรับราคาทุกวันที่ 1 มกราคม ของแต่ละปีตามสูตรการคำนวณ ดังนี้

  -----------------------------------------------------------------------
  BWCi+1 = BWCi (1+(CPI_(i) – CPI_(i-1)))

  CPI_(i-1)
  -----------------------------------------------------------------------

  ----------- -----------------------------------------------------------
  BWCi+1      คือ ค่าน้ำประปา ณ วันที่ 1 มกราคม ในปีที่ i+1

  BWCi        คือ ค่าน้ำประปา ณ วันที่ 1 มกราคม ในปีที่ i

  CPI_(i)     คือ ดัชนีราคาผู้บริโภค ณ ปีที่ i

  CPI_(i-1)   คือ ดัชนีราคาผู้บริโภค ณ ปีที่ i – 1

  CPI         คือ ดัชนีราคาผู้บริโภค ซึ่งจัดพิมพ์โดยกระทรวงพาณิชย์สำหรับเดือนกรกฎาคม

  i           คือ ปีก่อนหน้าปีที่จะมีการปรับราคาค่าน้ำประปาเริ่มจากปี พ.ศ. 2541
  ----------- -----------------------------------------------------------

ในกรณีที่รัฐบาลได้เรียกร้องให้มีการจ่ายเงินจำนวนใดๆ
อันมีผลทำให้เพิ่มต้นทุนการผลิตและจำหน่ายน้ำประปาของประปาปทุมธานี ซึ่งประปาปทุมธานี
ไม่อาจคาดเห็นได้ในขณะลงนามในสัญญาฉบับนี้
ประปาปทุมธานีสามารถปรับราคาค่าน้ำประปาเพื่อชดเชยจำนวนเงินที่ต้องชำระดังกล่าว
ซึ่งคู่สัญญาทั้งสองฝ่ายจะตกลงกัน ในกรณีที่ตกลงกันไม่ได้จะต้องใช้วิธีการระงับข้อพิพาทตามที่กำหนด

หากมีกรณีที่รัฐบาลให้เงินสนับสนุนแก่โครงการเป็นกรณีพิเศษ
อันมีผลให้เป็นการลดต้นทุนการผลิตและจำหน่ายน้ำประปาของประปาปทุมธานี
คู่สัญญาทั้งสองฝ่ายจะตกลงกันเพื่อปรับราคาค่าน้ำประปาลดลง

สิทธิและหน้าที่ของประปาปทุมธานี อันเกี่ยวกับผู้สนับสนุนทางการเงิน

(1) ประปาปทุมธานี สามารถโอนสิทธิในการรับเงินของประปาปทุมธานีจาก กปภ.
    ให้แก่ผู้ที่ได้รับการแต่งตั้งจากผู้สนับสนุนทางการเงิน ได้โดยไม่ต้องได้รับความยินยอมจาก
    กปภ. แต่เมื่อโอนแล้ว ประปาปทุมธานี ต้องแจ้งการโอนให้ กปภ. ทราบเป็นลายลักษณ์อักษร

(2) กปภ. ยินยอมให้ประปาปทุมธานี
    นำระบบผลิตน้ำประปาไปจำนองเป็นหลักประกันต่อผู้สนับสนุนทางการเงินได้
    หากผู้สนับสนุนทางการเงินให้การรับรองต่อ กปภ. ว่าจะกำหนดให้ประปาปทุมธานีชดใช้หนี้
    หรือไถ่ถอนหลักประกัน ไม่น้อยกว่า 6 เดือน ก่อนวันครบ 25 ปี นับจากวันเริ่มประกอบกิจการ
    และหากประปาปทุมธานี ผิดนัดชำระหนี้ตามสัญญาสนับสนุนทางการเงิน
    ซึ่งผู้สนับสนุนทางการเงินจะต้องบังคับชำระหนี้เอากับหลักประกันแล้ว
    ผู้สนับสนุนทางการเงินจะยังคงจัดให้โครงการสามารถให้บริการ
    เพื่อประโยชน์แก่สาธารณชนต่อไปตลอดระยะเวลาของสัญญานี้

    การเช่าเพื่อต่ออายุการประกอบการ

หากประปาปทุมธานี ต้องการจะเช่าระบบผลิตน้ำประปาจาก กปภ. หลังจากที่ประปาปทุมธานี
ได้โอนระบบผลิตน้ำประปาให้แก่ กปภ. แล้ว ประปาปทุมธานี
จะต้องแจ้งความต้องการเป็นหนังสือให้ กปภ. ทราบ หลังจากครบรอบปีที่ 24
ของวันเริ่มประกอบกิจการ และล่วงหน้าอย่างน้อย 6 เดือนก่อนวันที่มีการโอนระบบผลิตน้ำประปา
ถ้าประปาปทุมธานีไม่แจ้งความต้องการภายในระยะเวลาดังกล่าวให้ถือว่าไม่ต้องการที่จะเช่า ทั้งนี้
กปภ. อาจยินยอมให้ประปาปทุมธานี เช่าระบบผลิตน้ำประปาเป็นระยะเวลา 10 ปี และภายใน 30
วันนับจากได้รับการแจ้งดังกล่าว
คู่สัญญาจะตกลงเกี่ยวกับอัตราค่าเช่าและรายละเอียดของการเช่าและสัญญาเช่า
โดยการขายน้ำประปาในระหว่างระยะเวลาการเช่า
ยังคงมีข้อกำหนดและเงื่อนไขตามที่ระบุไว้ในสัญญานี้ทุกประการ
หากสิ้นสุดระยะเวลาการเช่าดังกล่าวแล้ว และประปาปทุมธานี
ต้องการจะเช่าระบบผลิตน้ำประปาจาก กปภ. ต่อไปอีก ประปาปทุมธานี
สามารถเช่าระบบผลิตน้ำประปาได้อีกเพียงครั้งเดียวมีกำหนดระยะเวลาการเช่าไม่เกิน 10 ปี

การบอกเลิกสัญญา

(1) กปภ. มีสิทธิบอกเลิกสัญญาได้หาก

(1) ประปาปทุมธานี ไม่สามารถเริ่มงานได้ภายใน 90 วัน นับจากวันที่ลงนามในสัญญานี้ หรือ

(2) ประปาปทุมธานี ไม่สามารถดำเนินการให้มีวันเริ่มประกอบกิจการได้ภายในระยะเวลาที่กำหนด
    หรือ

(3) ประปาปทุมธานี ไม่สามารถจัดส่งน้ำตามปริมาณน้ำขั้นต่ำที่จะต้องจัดส่งให้แก่การประปา
    ตามสัญญาได้ หรือ

(4) ประปาปทุมธานีไม่สามารถผลิตน้ำให้ตรงตามมาตรฐานน้ำตามที่กำหนด หรือ

(5) ประปาปทุมธานี ปฏิบัติผิดสัญญาหลักประกัน หรือ

(6) ประปาปทุมธานี ละเมิดข้อสัญญาที่เป็นสาระสำคัญ

  กปภ. จะต้องส่งคำบอกกล่าวเป็นลายลักษณ์อักษรมายังประปาปทุมธานี
  โดยระบุถึงการผิดสัญญาและแจ้งให้ประปาปทุมธานีปฏิบัติให้ถูกต้องตามสัญญาภายใน 3 เดือน
  หรือในระยะเวลาที่ยาวกว่าที่ กปภ.เห็นสมควร (แต่ไม่เกิน 12 เดือน)
  หากไม่ได้มีการแก้ไขก่อนสิ้นสุดระยะเวลาดังกล่าว กปภ.
  สามารถบอกเลิกสัญญาได้โดยแจ้งเป็นหนังสือไปยังผู้แทนของผู้สนับสนุนทางการเงินล่วงหน้าเป็นเวลา
  3 เดือน อย่างไรก็ตาม หากภายในช่วงเวลาดังกล่าว
  ผู้แทนของผู้สนับสนุนทางการเงินได้ใช้สิทธิในการโอนสิทธิเรียกร้องโดยการให้องค์กรอื่นเข้ามาดำเนินการแทนประปาปทุมธานี
  ตามสัญญานี้แล้ว และได้ตกลงเข้าแก้ไขการปฏิบัติผิดสัญญานั้นภายในเวลาที่เหมาะสมแล้ว กปภ.
  ไม่สามารถเลิกสัญญานี้ได้
  หากผู้แทนของผู้สนับสนุนทางการเงินไม่ได้ใช้สิทธิในการโอนสิทธิเรียกร้อง
  ภายในระยะเวลาดังกล่าว กปภ. สามารถเลิกสัญญานี้ได้ และ กปภ.
  มีสิทธิริบหนังสือค้ำประกันการปฏิบัติตามสัญญาและระบบผลิตน้ำประปาตกเป็นของ กปภ.
  และเรียกค่าเสียหายในส่วนที่เกินหลักประกันได้

  ในกรณีเกิดเหตุตาม (ค) และ (ง) และในระหว่างที่ กปภ. ยังมิได้บอกเลิกสัญญา กปภ.
  มีสิทธิบรรเทาความเสียหายและความเดือดร้อนของประชาชนโดยการจัดหาน้ำประปาจากแหล่งอื่นมาจำหน่ายแก่ประชาชน
  ถ้า กปภ.
  ได้รับความเสียหายหรือต้องเสียค่าใช้จ่ายเพิ่มขึ้นเนื่องจากการบรรเทาความเสียหายดังกล่าว
  กปภ. มีสิทธิได้รับชดใช้ค่าเสียหายหรือค่าใช้จ่ายคืนจากประปาปทุมธานี ภายใน 30
  วันนับแต่วันได้รับแจ้งเป็นลายลักษณ์อักษร

(2) ประปาปทุมธานี มีสิทธิบอกเลิกสัญญาได้หาก

    1.  กปภ. ละเมิดข้อสัญญาอันเป็นสาระสำคัญ หรือ

    2.  หน่วยงานของรัฐเข้ามาขัดขวางหรือแทรกแซงการดำเนินงานตามโครงการหรือการดำเนินงานของระบบผลิตน้ำประปา
        หรือการก่อสร้างระบบจ่ายน้ำประปาให้แก่ประชาชนเว้นแต่มีข้อกำหนดในสัญญานี้อนุญาตให้ทำได้
        โดยมิได้เป็นความผิดของผู้รับสิทธิ

  ประปาปทุมธานี อาจส่งคำบอกกล่าวเป็นลายลักษณ์อักษรมายัง กปภ.
  โดยระบุถึงการปฏิบัติผิดสัญญาและแจ้งให้ กปภ. ปฏิบัติให้ถูกต้องตามสัญญาภายใน 3 เดือน
  หรือในระยะเวลาที่ยาวกว่าที่ประปาปทุมธานีเห็นสมควร (แต่ไม่เกิน 12 เดือน)
  หากไม่ได้มีการแก้ไขภายในระยะเวลาที่กำหนดไว้ ประปาปทุมธานีสามารถบอกเลิกสัญญาได้
  เมื่อมีการบอกเลิกสัญญา ให้โอนระบบผลิตน้ำประปาให้แก่ กปภ. โดย กปภ.
  จะต้องจ่ายค่าชดเชยให้ประปาปทุมธานี เป็นจำนวนเงินที่ประกอบด้วย ราคา
  ค่าใช้จ่ายซึ่งเกิดขึ้นจากหรือเกี่ยวโดยตรงกับงาน ที่ลงบัญชีได้ตามความเหมาะสม
  ค่าใช้จ่ายเกี่ยวกับการเงิน และราคาความสูญเสียและค่าใช้จ่ายที่เกิดขึ้นแก่ประปาปทุมธานี
  และการสูญเสียรายได้จากระยะเวลาที่คงเหลือของระยะเวลาของสัญญาของประปาปทุมธานี
  อันเป็นผลมาจากการบอกเลิกสัญญาก่อนกำหนด
  ทั้งนี้จำนวนค่าชดเชยซึ่งรวมทั้งราคาความสูญเสียและค่าใช้จ่ายจะกำหนดโดยวิศวกรอิสระ
  (โดยทำหน้าที่เป็นผู้เชี่ยวชาญและมิใช่อนุญาโตตุลาการ)
  โดยพิจารณาประกอบกับการตรวจสอบทางบัญชีซึ่งจะทำในทันทีนับจากวันที่มีการบอกเลิกสัญญา

หลักประกัน

ในวันทำสัญญาประปาปทุมธานี ได้มอบหนังสือค้ำประกันการชำระหนี้เงินให้แก่ กปภ. เป็นจำนวน
150,000,000 บาท เพื่อเป็นประกันการชำระหนี้ตามสัญญา

วิธีการระงับข้อพิพาท

เมื่อเกิดกรณีพิพาท หากไม่สามารถเจรจาตกลงระงับข้อพิพาทกันได้ภายใน 30 วัน
ให้นำข้อพิพาทเข้าสู่การพิจารณาของอนุญาโตตุลาการ
โดยให้นำข้อบังคับว่าด้วยการประนอมข้อพิพาทและอนุญาโตตุลาการของกระทรวงยุติธรรมของประเทศไทยมาใช้บังคับ

  -----------------------------------------------------------------------
  2.2 สรุปสาระสำคัญของสัญญาซื้อขายน้ำประปาเพื่อใช้ในพื้นที่สำนักงานประปารังสิต
  จังหวัดปทุมธานี

  -----------------------------------------------------------------------

คู่สัญญา : การประปาส่วนภูมิภาค (“กปภ.”) ในฐานะผู้ซื้อ และ

บริษัท ประปาปทุมธานี จำกัด (“ประปาปทุมธานี”) ในฐานะผู้ขาย

วันที่ลงนามในสัญญา : 15 กันยายน 2549

ระยะเวลาตามสัญญา : นับจากวันที่ประปาปทุมธานี สามารถขายน้ำประปาให้แก่ กปภ.ได้
จนถึงวันที่ 14 ตุลาคม 2566

วัตถุประสงค์ของสัญญา

กปภ. มีความประสงค์จะซื้อน้ำประปาจากประปาปทุมธานี เพิ่มในปริมาณ 70,000
ลูกบาศก์เมตรต่อวัน เพื่อใช้ในพื้นที่สำนักงานประปารังสิต จังหวัดปทุมธานี
โดยใช้ทรัพย์สินบางส่วนจากโครงการในสัญญาให้สิทธิดำเนินการผลิตและจำหน่ายน้ำประปา ลงวันที่
31 สิงหาคม 2538

สิทธิและหน้าที่ของคู่สัญญา

  (1) ประปาปทุมธานี ต้องเป็นผู้ลงทุนปรับปรุงระบบน้ำดิบ ก่อสร้างระบบผลิตน้ำประปา
  สถานีเพิ่มแรงดันน้ำ ปรับปรุงระบบส่งน้ำ สถานีจ่ายน้ำ และดำเนินการอื่นๆ
  เพื่อผลิตและส่งน้ำประปาที่มีคุณภาพมาตรฐาน มอก. น้ำบริโภค
  ที่กำหนดโดยสำนักงานมาตรฐานผลิตภัณฑ์อุตสาหกรรมในปริมาณและตามกำหนดระยะเวลาที่ระบุไว้ในสัญญาให้แก่
  กปภ. ณ สถานีจ่ายน้ำรังสิต และประปาปทุมธานี จะต้องส่งมอบระบบน้ำดิบ ระบบผลิตน้ำประปา
  ระบบส่ง-จ่ายน้ำประปา ในสภาพที่ใช้งานได้ดีให้เป็นทรัพย์สินของกปภ.
  เมื่อสิ้นสุดระยะเวลาตามสัญญา อีกทั้งประปาปทุมธานี จะต้องปรับปรุงสถานีจ่ายน้ำคูคตของกปภ.
  และวางท่อน้ำเพิ่มเติมตามที่กำหนดไว้ในสัญญา และประปาปทุมธานี
  จะต้องส่งมอบให้เป็นทรัพย์สินของกปภ. ทันทีเมื่อการก่อสร้างแล้วเสร็จ

  (2) ประปาปทุมธานีจะต้องดำเนินการผลิต-ส่งน้ำประปาให้แก่กปภ.ในปริมาณ
  และกำหนดระยะเวลาดังนี้

  (ก) ปริมาณ 20,000 ลูกบาศก์เมตรต่อวัน ภายในเวลาไม่เกิน 4 เดือน
  นับจากวันที่ลงนามในสัญญา

  (ข) ปริมาณ 70,000 ลูกบาศก์เมตรต่อวัน ภายในเวลาไม่เกิน 24 เดือน
  นับจากวันที่ลงนามในสัญญา

  (3) ประปาปทุมธานี ต้องดำเนินการตามขั้นตอนต่าง ๆ ตามกฎหมาย ข้อบังคับ
  และระเบียบของทางราชการ ที่มีใช้อยู่ในปัจจุบัน หรือจะมีใช้ในอนาคต
  เพื่อให้การซื้อขายน้ำประปาตามสัญญานี้เป็นไปโดยชอบ
  และบรรลุวัตถุประสงค์ของการซื้อขายน้ำประปาตามเงื่อนไขที่กำหนดไว้ในสัญญานี้
  ด้วยการลงทุนและค่าใช้จ่ายของประปาปทุมธานีเองทั้งสิ้น โดย กปภ.
  จะช่วยอำนวยความสะดวกแก่ประปาปทุมธานีเท่าที่สามารถจะทำได้ ทั้งนี้ประปาปทุมธานี
  จะอ้างสิทธิตามสัญญานี้ไม่ปฏิบัติตามตัวบทกฎหมาย
  ข้อบังคับและระเบียบของทางราชการที่เกี่ยวข้องไม่ได้

อัตราค่าน้ำประปา

อัตราค่าน้ำประปาประจำปี 2549 (1 มกราคม - 31 ธันวาคม) คือ 9.90 บาท ต่อลูกบาศก์เมตร
(ไม่รวมภาษีมูลค่าเพิ่ม) โดยอัตราดังกล่าวจะมีการปรับราคาทุกวันที่ 1 มกราคมของแต่ละปี
โดยจะเริ่มปรับครั้งแรกในวันที่ 1 มกราคม 2550 ตามสูตรการคำนวณ ดังนี้

+-----------------------------------------------------------------------+
|   BWCi+1 = BWCi (1+(CPI_(i) – CPI_(i-1)))                             |
+-----------------------------------------------------------------------+
|   CPI_(i-1)                                                           |
+-----------------------------------------------------------------------+

  ----------- -----------------------------------------------------------
  BWCi+1      คือ ค่าน้ำประปาประจำปี ในปีที่ i+1 (1 มกราคม - 31 ธันวาคม)

  BWCi        คือ ค่าน้ำประปาประจำปี ในปีที่ i (1 มกราคม - 31 ธันวาคม)

  CPI_(i)     คือ ดัชนีราคาผู้บริโภค ณ ปีที่ i

  CPI_(i-1)   คือ ดัชนีราคาผู้บริโภค ณ ปีที่ i – 1

  CPI         คือ ดัชนีราคาผู้บริโภคของทั้งประเทศ
              ซึ่งจัดพิมพ์โดยกระทรวงพาณิชย์สำหรับเดือนกรกฎาคม

  i           คือ ปีก่อนหน้าปีที่จะมีการปรับราคาค่าน้ำประปา
  ----------- -----------------------------------------------------------

ในกรณีที่รัฐบาลได้เรียกร้องให้มีการจ่ายค่าน้ำดิบ
อันมีผลทำให้เพิ่มต้นทุนการผลิตและจำหน่ายน้ำประปาของประปาปทุมธานี ซึ่งประปาปทุมธานี
ไม่อาจคาดเห็นได้ในขณะลงนามในสัญญาฉบับนี้
ประปาปทุมธานีสามารถปรับราคาค่าน้ำประปาเพื่อชดเชยจำนวนเงินที่ต้องชำระดังกล่าว
ซึ่งคู่สัญญาทั้งสองฝ่ายจะตกลงกัน

หากมีกรณีที่รัฐบาลให้เงินสนับสนุนแก่โครงการเป็นกรณีพิเศษ
อันมีผลให้เป็นการลดต้นทุนการผลิตและจำหน่ายน้ำประปาของประปาปทุมธานี
คู่สัญญาทั้งสองฝ่ายจะตกลงกันเพื่อปรับราคาค่าน้ำประปาลดลง

การโอนสิทธิเรียกร้อง

ประปาปทุมธานี สามารถโอนสิทธิการรับเงินค่าน้ำประปา ของประปาปทุมธานี จาก กปภ.
ให้แก่ผู้สนับสนุนทางการเงินหรือบุคคลอื่นใดได้ โดยไม่ต้องได้รับความยินยอมจาก กปภ.
แต่เมื่อโอนแล้ว ประปาปทุมธานี ต้องแจ้งการโอนให้ กปภ. ทราบเป็นหนังสือภายใน 30 วัน
นับจากวันโอนสิทธิ

การจ่ายค่าชดเชย

ในเดือนใด ๆ ตลอดระยะเวลาสัญญา ถ้าประปาปทุมธานี
ไม่สามารถดำเนินการผลิต-ส่งน้ำประปาได้ตามปริมาณที่กำหนดในสัญญา
อันเนื่องมาจากความผิดของประปาปทุมธานี ประปาปทุมธานี จะต้องชำระเงินค่าชดเชยให้แก่ กปภ.
ในเดือนถัดไปเท่ากับปริมาณน้ำประปาส่วนที่ขาดในรอบเดือนดังกล่าวคูณด้วยอัตราค่าน้ำประปาของปีนั้น

การต่ออายุสัญญา

หากประปาปทุมธานี มีความประสงค์จะขยายระยะเวลาของสัญญาออกไปอีก
ประปาปทุมธานีจะต้องแจ้งให้ กปภ. ทราบภายในเวลาไม่น้อยกว่า 180 วัน ก่อนครบกำหนดสัญญา
ทั้งนี้ การพิจารณาให้ขยายระยะเวลาของสัญญาเป็นดุลยพินิจของ กปภ. แต่เพียงผู้เดียว

การบอกเลิกสัญญา เบี้ยปรับ และการริบหลักประกัน

หากประปาปทุมธานี ไม่สามารถดำเนินการก่อสร้างปรับปรุงระบบผลิต-ส่งน้ำประปาและอื่น ๆ
ให้สามารถผลิต-ส่งน้ำประปาที่มีปริมาณและคุณภาพตามที่กำหนดในสัญญา
ภายในระยะเวลาตามที่กำหนด ให้ถือว่าประปาปทุมธานีผิดสัญญา และ กปภ.
มีสิทธิบอกเลิกสัญญาได้ในทันที โดยประปาปทุมธานีไม่อาจเรียกค่าเสียหายใด ๆ จาก กปภ.
ได้ทั้งสิ้น

ในกรณีที่ กปภ. ไม่ใช้สิทธิบอกเลิกสัญญา กปภ. มีสิทธิปรับประปาปทุมธานี เป็นรายวัน
ในอัตราร้อยละ 0.2 ของมูลค่าค่าน้ำตามปริมาณน้ำขั้นต่ำที่ต้องซื้อตามสัญญา
คูณด้วยอัตราค่าน้ำประปาของปีนั้น ค่าปรับจะนับตั้งแต่วันที่ผู้ขายได้ทำผิดสัญญาดังกล่าว
จนถึงวันที่ผู้ขายได้ปฏิบัติให้ถูกต้องตามสัญญาทุกประการ เศษของวันให้คิดเป็นหนึ่งวันเต็ม ทั้งนี้
โดยผู้ซื้อไม่จำต้องบอกกล่าวหรือแจ้งสงวนสิทธิการปรับแก่ผู้ขายเป็นการล่วงหน้าแต่อย่างใด

ในกรณีที่ กปภ. ใช้สิทธิบอกเลิกสัญญา กปภ.มีสิทธิริบหลักประกัน
หรือเรียกร้องจากธนาคารผู้ออกหนังสือค้ำประกันตามสัญญาได้
รวมทั้งมีสิทธิเรียกค่าเสียหายที่เกิดขึ้นจากการปฏิบัติผิดสัญญาของประปาปทุมธานีด้วย
และหากเป็นกรณีที่ประปาปทุมธานีต้องถูกปรับตามข้างต้นรวมอยู่ด้วย กปภ.มีสิทธิเรียกค่าปรับดังกล่าว
นับแต่วันที่ประปาปทุมธานีได้ทำผิดสัญญา จนถึงวันบอกเลิกสัญญา เพิ่มขึ้นอีกต่างหากด้วย

หลักประกัน

ในวันทำสัญญานี้ ประปาปทุมธานีได้นำหลักประกันเป็นหนังสือค้ำประกันของธนาคารจำนวนร้อยละ 5
ของมูลค่าค่าน้ำประปาตามปริมาณน้ำขั้นต่ำที่ต้องซื้อตามสัญญา รวมทั้งปี จำนวนเงิน 9,600,000
บาท มามอบให้แก่ กปภ. เพื่อเป็นหลักประกันการปฏิบัติตามสัญญาแล้ว

ทั้งนี้ ประปาปทุมธานี ต้องนำหลักประกันเป็นหนังสือค้ำประกันของธนาคารจำนวนร้อยละ 5
ของมูลค่าค่าน้ำประปาตามปริมาณน้ำขั้นต่ำที่ต้องซื้อตามสัญญารวมทั้งปีของแต่ละปีมามอบให้แก่ กปภ.
เพื่อเป็นหลักประกันการปฏิบัติตามสัญญานี้ปีต่อปี

  -----------------------------------------------------------------------
  2.3 สรุปสาระสำคัญของสัมปทานประกอบกิจการประปา

  -----------------------------------------------------------------------

ผู้ให้สัมปทาน : กระทรวงมหาดไทย

ผู้รับสัมปทาน : บริษัท ประปาปทุมธานี จำกัด (“ผู้รับสัมปทาน”)

วันที่ได้รับอนุญาต : 13 มกราคม 2543

ระยะเวลาตามสัญญา : 25 ปีนับจากวันที่ได้ลงนามในสัมปทาน

ประปาปทุมธานีได้รับสัมปทานประกอบกิจการประปาจากกระทรวงมหาดไทย
โดยรัฐมนตรีว่าการกระทรวงมหาดไทย ในฐานะผู้ให้สัมปทาน เมื่อวันที่ 13 มกราคม 2543
โดยได้อนุญาตให้ประปาปทุมธานี ในฐานะผู้รับสัมปทาน
ทำการประปาและทำการจำหน่ายน้ำประปาในเขตพื้นที่บริการเขตปทุมธานี-รังสิต จังหวัดปทุมธานี
มีกำหนดระยะเวลา 25 ปีนับแต่วันที่ได้ลงนามในสัมปทาน (วันที่ 13 มกราคม 2543)

วัตถุประสงค์ของสัญญา

เพื่อเป็นการให้สิทธิแก่ผู้รับสัมปทาน
ในฐานะผู้รับสัมปทานในการทำการประปาและทำการจำหน่ายน้ำประปาได้ภายในเขตพื้นที่บริการเขตปทุมธานี-รังสิต
หรือในเขตท้องที่นอกกว่านั้นตามที่ผู้ให้สัมปทานและผู้รับสัมปทานจะได้ตกลงกันให้ใช้สัมปทาน

สิทธิและหน้าที่ของคู่สัญญา

(1) ผู้รับสัมปทาน มีสิทธิทำการประปาและทำการจำหน่ายน้ำประปาได้

  (ก) ตามข้อความในสัมปทานนี้
  และตามข้อบังคับซึ่งผู้ให้สัมปทานจะได้กำหนดในเวลาภายหน้าแทนข้อบังคับซึ่งกำหนดไว้ในสัมปทานนี้

  (ข) ตามโครงการ วิธีการ ข้อกำหนดและรายการอื่น ๆ ซึ่งระบุไว้ต่อท้ายสัมปทานนี้ และ

  (ค) ภายในเขตท้องที่ซึ่งกำหนดไว้ตามแผนผังต่อท้ายสัมปทาน
  หรือในเขตท้องที่นอกกว่านั้นตามที่ผู้ให้สัมปทานและผู้รับสัมปทาน จะได้ตกลงกันให้ใช้สัมปทานนี้

(2) ผู้รับสัมปทานต้องก่อสร้างตั้งโรงงานทำการประปา
    และเครื่องอุปกรณ์ตามรูปการและวิธีการที่กำหนดให้แล้วเสร็จ
    เพื่อที่จะให้เริ่มทำการจำหน่ายน้ำประปาได้ทันที
    รวมถึงการจัดให้มีท่อสาธารณะตามถนนตามที่กำหนดด้วย

(3) ผู้รับสัมปทานต้องบำรุงรักษาโรงงานทำการประปาและเครื่องอุปกรณ์ให้อยู่ในลักษณะที่ใช้การได้ดีและไม่เป็นภยันตรายต่อความปลอดภัยของลูกจ้างและคนงานของผู้รับสัมปทานหรือสาธารณชน

  ถ้าปรากฏว่าในระหว่างอายุของสัมปทานนี้ โรงงานทำการประปาและเครื่องอุปกรณ์ใช้การไม่ได้ดี
  หรือไม่ปลอดภัยด้วยประการใด ๆ
  ผู้ให้สัมปทานมีอำนาจที่จะสั่งให้ผู้รับสัมปทานซ่อมแซมตามที่จำเป็นตามรายการที่ผู้ให้สัมปทานกำหนดให้ภายในเวลาที่ผู้ให้สัมปทานจะได้กำหนด
  ถ้าผู้รับสัมปทานไม่ปฏิบัติตามคำสั่งเช่นว่านั้นภายในเวลาที่กำหนดไว้
  ผู้ให้สัมปทานจะปรับผู้รับสัมปทานเป็นเงินไม่เกินหนึ่งร้อยบาท
  และปรับเรียงรายวันอีกเป็นเงินวันละห้าสิบบาทตลอดเวลาที่ผู้รับสัมปทานมิได้ปฏิบัติให้เป็นไปตามคำสั่งก็ได้

  ในกรณีที่สภาพของโรงงานและเครื่องอุปกรณ์เป็นอันตรายแก่ชีวิตลูกจ้างหรือคนงานของผู้รับสัมปทานหรือสาธารณชน
  ให้อธิบดีกรมทรัพยากรน้ำมีอำนาจสั่งให้หยุดการเดินเครื่องจนกว่าผู้รับสัมปทานจะได้ทำการซ่อมแซมตามที่จำเป็นให้กลับปลอดภัยตามเดิม

(4) ผู้รับสัมปทานจะทำการซ่อมแซมหรือเปลี่ยนแปลงสิ่งสำคัญอย่างหนึ่งอย่างใดแก่โรงงานผลิต
    หรือเครื่องอุปกรณ์จะต้องได้รับความเห็นชอบเป็นหนังสือจากผู้ให้สัมปทานก่อนจึงจะดำเนินการได้
    เว้นแต่เป็นไปตามข้อบังคับที่ผู้ให้สัมปทานออกเป็นคราวๆ ไปนั้น

  ผู้รับสัมปทานสามารถวางท่อเอกส่งและจำหน่ายน้ำประปาภายในเขตสัมปทานเพิ่มจากที่กำหนดไว้ได้โดยมิต้องแจ้งล่วงหน้าก็ได้
  แต่ต้องเสนอแผนผังที่แสดงการวางท่อเอกที่เพิ่มขึ้นนั้นต่ออธิบดีกรมทรัพยากรน้ำไม่น้อยกว่า 1
  เดือนก่อนวันเริ่มจำหน่ายน้ำประปาตามท่อเอกที่เพิ่มขึ้นดังกล่าว

(5) ผู้รับสัมปทานจำต้องเปลี่ยนแปลงโรงงานทำการประปาหรือเครื่องอุปกรณ์ในกรณีดังต่อไปนี้

    1.  ถ้าปรากฏว่า เครื่องจักร เครื่องเกรอะ เครื่องกรอง
        และที่เก็บน้ำประปาในกิจการประปาเครื่องหนึ่งหรือหลายเครื่องไม่สามารถจำหน่ายน้ำประปาได้เพียงพอตามความต้องการที่จะใช้ในเขตสัมปทาน
        ผู้ให้สัมปทานมีอำนาจสั่งเป็นหนังสือไปยังผู้รับสัมปทานให้เพิ่มกำลังการจำหน่ายน้ำภายในเวลาอันสมควรไม่น้อยกว่าแปดเดือนตามที่จะได้กำหนดไว้ในคำสั่งนั้น

  ถ้าผู้รับสัมปทานได้รับคำสั่งแล้วไม่ปฏิบัติให้เป็นไปตามคำสั่งนั้นภายในเวลากำหนด
  และไม่มีเหตุอันควรเปลี่ยนแปลงคำสั่งนั้น
  ผู้ให้สัมปทานจะปรับผู้รับสัมปทานเป็นเงินวันละห้าสิบบาททุกวันจนกว่าจะได้ปฏิบัติตามคำสั่งนั้นก็ได้

2.  ถ้ารัฐบาลหรือองค์กรปกครองส่วนท้องถิ่นมีความประสงค์จะก่อสร้างหรือขยายทางหรือที่สาธารณะใด
    ๆ
    ผู้รับสัมปทานจำเป็นต้องย้ายเครื่องอุปกรณ์อันอยู่ในที่สาธารณะซึ่งกีดขวางการก่อสร้างหรือการขยายนั้นตามคำร้องขอของรัฐบาลหรือองค์กรปกครองส่วนท้องถิ่นที่เกี่ยวข้องโดยไม่คิดค่าทดแทน

3.  ถ้าเอกชนผู้ใดร้องขอให้ผู้รับสัมปทานย้ายเครื่องอุปกรณ์ ซึ่งกีดขวางทางเข้าสู่บ้านหรือที่ดิน
    ไม่ว่าทางนั้นจะมีอยู่ก่อนหรือได้ก่อสร้างขึ้นภายหลังการติดตั้งเครื่องอุปกรณ์นั้นก็ดี
    เมื่อรัฐบาลหรือองค์กรปกครองส่วนท้องถิ่นที่เกี่ยวข้องได้อนุมัติคำร้องขอนั้นแล้ว
    ผู้รับสัมปทานจะต้องย้ายเครื่องอุปกรณ์นั้น โดยไม่คิดค่าทดแทน

4.  ถ้ารัฐบาลหรือองค์กรปกครองส่วนท้องถิ่นที่เกี่ยวข้องร้องขอให้ผู้รับสัมปทานวางท่อเอกซึ่งมิได้กำหนดไว้ในสัมปทานในทางหรือที่สาธารณะอันตั้งอยู่ภายในเขตสัมปทานผู้รับสัมปทานจะต้องปฏิบัติตามคำสั่งนั้น
    แต่รัฐบาลหรือองค์กรปกครองส่วนท้องถิ่นจะต้องชดใช้ค่าใช้จ่ายในการวางท่อเอกนั้นให้แก่ผู้รับสัมปทานในราคาเท่าทุน

(6) ผู้รับสัมปทานต้องจำหน่ายน้ำประปาตลอดเวลา 24 ชั่วโมงทุกวัน
    ถ้าผู้รับสัมปทานไม่จำหน่ายน้ำประปาในวันหนึ่งวันใดหรือหลายวัน เว้นแต่มีเหตุสุดวิสัย
    ผู้ให้สัมปทานมีอำนาจปรับเป็นเงินวันละ 100 บาท
    กรณีถ้าผู้รับสัมปทานจะหยุดการจำหน่ายน้ำประปาในเวลาหนึ่งเวลาใดต้องโฆษณาให้ผู้ใช้น้ำทราบล่วงหน้าตามสมควร

(7) เมื่อเปิดทำการจำหน่ายน้ำประปาแล้ว
    ผู้รับสัมปทานต้องส่งรายงานการประปาประจำวันหรือประจำเดือนตามแบบที่แนบท้ายสัมปทานนี้
    หรือตามแบบที่จะได้บัญญัติขึ้นในภายหน้าด้วย และเมื่อเกิดอุบัติเหตุ เช่นการระเบิด อัคคีภัย
    การตาย หรือบาดเจ็บ
    อันเนื่องมาจากผู้รับสัมปทานจะต้องรายงานให้กรมโยธาธิการทราบโดยเร็วที่สุด มิฉะนั้น
    ผู้ให้สัมปทานอาจปรับผู้รับสัมปทานเป็นเงินครั้งละไม่เกิน 100 บาท

(8) ผู้รับสัมปทานจะต้องเสนอรายงานต่อผู้ให้สัมปทานไม่ช้ากว่าวันที่ 31 มีนาคม ของทุกปี
    แสดงกิจการที่ได้ทำมาตลอดวันที่ 31 ธันวาคม ของปีที่ล่วงไปแล้วลงในบัญชีต่อท้ายสัมปทาน
    ได้แก่รายการจำนวนหน่วยน้ำประปาคิดเป็นหน่วยลูกบาศก์เมตรซึ่งได้ทำขึ้นในขวบปีนั้น
    รายการเงินทุน รายการเงินกู้ บัญชีทุน บัญชีทุนสำรอง บัญชีทำการ บัญชีกำไรสุทธิ
    บัญชีทุนสำรองค่าสึกหรอ และงบดุล การเปลี่ยนแปลงแก้ไขแบบบัญชีให้เป็นสิทธิของผู้ให้สัมปทาน

(9) เมื่อผู้ให้สัมปทานเห็นว่ามีเหตุอันกระทบกระเทือนถึงความปลอดภัยของประชาชนอันเนื่องมาแต่การปฏิบัติของผู้รับสัมปทานในส่วนที่เกี่ยวกับหลักวิชาการของการประปาหรือคุณภาพของน้ำไม่เป็นที่ปลอดภัยแก่สาธารณชนผู้บริโภค
    ผู้ให้สัมปทานมีสิทธิที่จะสั่งให้แก้ไขหรือป้องกันตามที่เห็นสมควร
    ถ้าไม่ปฏิบัติตามคำสั่งหรือปฏิบัติไม่เรียบร้อยเป็นที่พอใจของผู้ให้สัมปทาน
    ผู้ให้สัมปทานมีสิทธิที่จะส่งเจ้าพนักงานไปควบคุมดำเนินการได้โดยคิดค่าใช้จ่ายจากผู้รับสัมปทานทั้งสิ้น
    หรือเมื่อเห็นว่าเป็นการจำเป็นจะสั่งหยุดการจำหน่ายน้ำเสียก็ได้แล้วแต่ผู้ให้สัมปทานจะเห็นควร

(10) เมื่อมีเหตุเกิดขึ้นอันกระทบกระเทือนถึงความปลอดภัยหรือความผาสุกแห่งสาธารณชน
     หรือเกี่ยวกับความสงบเรียบร้อยหรือความมั่นคงภายในประเทศ
     หรือผู้รับสัมปทานบอกเลิกกิจการประปา
     รัฐบาลมีอำนาจเข้าครอบครองกิจการประปาทั้งหมดหรือแต่ส่วนหนึ่งส่วนใดชั่วคราวได้ อนึ่ง
     เจ้าหน้าที่ผู้มีอำนาจของรัฐบาลจะสั่งให้หยุดการใช้เครื่องทั้งหมดหรือบางส่วนก็ได้
     ถ้ารัฐบาลหมดความจำเป็นที่จะครอบครองหรือควบคุมกิจการตามที่กล่าว
     รัฐบาลจะส่งมอบการครอบครองหรือการควบคุมกิจการประปาคืนให้แก่ผู้รับสัมปทาน
     ซึ่งผู้รับสัมปทานต้องรับคืนทันทีจะยกเหตุใดขึ้นโต้แย้งไม่ได้

(11) เมื่อสัมปทานสิ้นอายุหรือต้องเพิกถอน
     ถ้าผู้ให้สัมปทานและผู้รับสัมปทานมิได้ตกลงกันไว้เป็นอย่างอื่น
     ผู้รับสัมปทานต้องรื้อถอนบรรดาโรงเรือน ท่อ หรือเครื่องติดตั้งที่ได้สร้างขึ้น
     หรือติดตั้งไว้ในที่สาธารณะ และต้องจัดให้ทางหรือสถานที่นั้นคืนดีคงสภาพเดิม
     ถ้าผู้รับสัมปทานไม่ปฏิบัติตามที่กล่าวมาภายใน 6 เดือน
     นับแต่วันที่สัมปทานสิ้นอายุหรือวันเพิกถอนสัมปทาน
     ผู้ให้สัมปทานมีอำนาจจัดการดังกล่าวนั้นเสียเอง
     โดยผู้รับสัมปทานจะต้องออกค่าใช้จ่ายให้ทั้งสิ้น

     สิทธิในการซื้อกิจการประปา

(1) เมื่อผู้รับสัมปทานได้ทำการไปได้กึ่งอายุสัมปทานแล้ว
    รัฐบาลหรือเทศบาลหรือสุขาภิบาลมีความประสงค์จะซื้อกิจการประปาของผู้รับสัมปทานทั้งหมด
    ผู้ให้สัมปทานมีสิทธิถอนคืนสัมปทานเพื่อซื้อหรืออนุญาตให้เทศบาลหรือสุขาภิบาลที่เกี่ยวข้องซื้อกิจการประปาได้ตามราคาซื้อขายกันในตลาด
    แต่ต้องแจ้งให้ผู้รับสัมปทานทราบล่วงหน้า 6 เดือน
    ถ้าไม่สามารถตกลงราคาซื้อขายกันได้ให้กำหนดโดยอนุญาโตตุลาการ
    โดยให้ทั้งสองฝ่ายตั้งอนุญาโตตุลาการได้ฝ่ายละคน
    ถ้าอนุญาโตตุลาการที่ตั้งขึ้นไม่สามารถตกลงกันได้
    ก็ให้อนุญาโตตุลาการนั้นเลือกตั้งผู้ชี้ขาดขึ้นคนหนึ่ง
    บรรดาค่าใช้จ่ายและค่าธรรมเนียมในการตั้งอนุญาโตตุลาการหรือผู้ชี้ขาดให้ออกฝ่ายละครึ่งหนึ่ง

(2) เมื่อสัมปทานสิ้นอายุลงหรือต้องเพิกถอน
    ผู้ให้สัมปทานมีสิทธิที่จะซื้อหรือไม่ซื้อกิจการประปาทั้งหมดจากผู้รับสัมปทาน
    ถ้าผู้ให้สัมปทานมีความประสงค์จะซื้อ จะต้องปฏิบัติดังนี้

    1.  ถ้าซื้อเมื่อสิ้นอายุสัมปทาน
        ผู้ให้สัมปทานต้องแจ้งความจำนงเป็นหนังสือไปยังผู้รับสัมปทานอย่างน้อย 6
        เดือนก่อนสิ้นอายุสัมปทาน

    2.  ถ้าซื้อเมื่อสัมปทานต้องเพิกถอน
        ผู้ให้สัมปทานต้องแจ้งความจำนงเป็นหนังสือไปยังผู้รับสัมปทานภายใน 3 เดือน
        นับแต่วันเพิกถอนสัมปทาน ถ้าไม่แจ้งภายในกำหนดเวลาดังกล่าวข้างต้น
        หรือแจ้งว่าไม่ประสงค์จะซื้อกิจการประปา ผู้รับสัมปทานมีสิทธิที่จะขายกิจการให้แก่ผู้อื่นได้
        กรณีตกลงราคาซื้อขายกันไม่ได้ ให้ตั้งอนุญาโตตุลาการกำหนดราคาตามที่ระบุในสัมปทานนี้

(3) ถ้าผู้ให้สัมปทานไม่ประสงค์จะซื้อกิจการประปา
    และผู้รับสัมปทานมีความประสงค์จะดำเนินการต่อไป
    ผู้รับสัมปทานต้องแจ้งความจำนงเป็นหนังสือไปยังผู้ให้สัมปทานอย่างน้อย 6
    เดือนก่อนสัมปทานสิ้นอายุ

    การโอนสัมปทาน

สัมปทานนี้จะโอนไปยังผู้ใดไม่ได้ เว้นแต่จะได้รับความยินยอมเป็นหนังสือจากผู้ให้สัมปทานเสียก่อน
และต้องอยู่ภายใต้บังคับเงื่อนไขซึ่งผู้ให้สัมปทานจะเห็นสมควรเพื่อยังให้กิจการดำเนินไปโดยเรียบร้อยและมีการจำหน่ายน้ำประปาเป็นปกติ

การเพิกถอนสัมปทาน

ระหว่างอายุสัมปทาน ผู้ให้สัมปทานมีอำนาจเพิกถอนสัมปทานได้ด้วยเหตุหนึ่งเหตุใด ดังต่อไปนี้

(1) ผู้รับสัมปทานละเลยไม่ก่อสร้างและตั้งโรงงานทำการประปากับเครื่องอุปกรณ์ให้เสร็จสมบูรณ์เพื่อที่จะให้เริ่มทำการจำหน่ายน้ำประปาได้ทันที

(2) ผู้รับสัมปทานละเลยไม่จำหน่ายน้ำประปาเป็นเวลาเกินกว่า 3 วัน
    เว้นแต่การละเลยนั้นจะเกิดจากเหตุสุดวิสัย

(3) ผู้รับสัมปทานละเลยไม่ปฏิบัติตามข้อบังคับ หรือเงื่อนไขข้อหนึ่งข้อใดซึ่งกำหนดไว้ในสัมปทาน
    หรือเอกสารต่อท้ายสัมปทาน

(4) เมื่อโรงงานทำการประปา เครื่องอุปกรณ์
    หรือส่วนหนึ่งส่วนใดอันเป็นส่วนสำคัญของกิจการประปานั้นถูกยึดตามคำพิพากษาของศาล

เมื่อสัมปทานนี้ได้กำหนดไว้โดยเฉพาะว่า
ให้ผู้ให้สัมปทานมีอำนาจปรับผู้รับสัมปทานในกรณีที่ผู้รับสัมปทานละเลยไม่ปฏิบัติตามข้อบังคับ
หรือเงื่อนไขข้อหนึ่งข้อใดซึ่งกำหนดไว้ในสัมปทาน ผู้ให้สัมปทานจะเพิกถอนสัมปทานนี้ไม่ได้
เว้นแต่ผู้รับสัมปทานยังคงฝ่าฝืนเป็นเวลาเดือนหนึ่งหรือกว่านั้น
หรือระยะเวลาที่ยาวกว่านั้นตามแต่ผู้ให้สัมปทานจะเห็นสมควรกำหนด
และผู้ให้สัมปทานได้ตักเตือนผู้รับสัมปทานเป็นหนังสือไม่น้อยกว่า 15 วัน ก่อนมีคำสั่งเพิกถอนสัมปทาน

ในเมื่อสัมปทานมิได้กำหนดไว้โดยเฉพาะว่า
ให้ผู้ให้สัมปทานมีอำนาจปรับผู้รับสัมปทานในกรณีที่ผู้รับสัมปทานละเลยไม่ปฏิบัติตามข้อบังคับหรือเงื่อนไขข้อหนึ่งข้อใด
ซึ่งกำหนดไว้ในสัมปทานนั้น นอกจากกรณีที่ระบุไว้ในข้อ (1) (ข) และ (ง)
ผู้ให้สัมปทานจะปรับผู้รับสัมปทานเป็นเงินหนึ่งร้อยบาท
และปรับเรียงรายวันอีกวันละห้าสิบบาทตลอดเวลาที่ผู้รับสัมปทานยังคงฝ่าฝืนอยู่ก็ได้
และผู้ให้สัมปทานจะเพิกถอนสัมปทานไม่ได้ เว้นแต่ผู้รับสัมปทานยังคงฝ่าฝืนอยู่ต่อไป
และผู้ให้สัมปทานได้เตือนผู้รับสัมปทานเป็นหนังสือดังกำหนดไว้

การคิดราคาน้ำประปา

ให้ผู้รับสัมปทานคิดค่าน้ำประปาจากผู้ใช้น้ำได้ตามรายละเอียดในสัญญาให้สิทธิดำเนินการผลิตและจำหน่ายน้ำประปา
ระหว่างการประปาส่วนภูมิภาคกับผู้รับสัมปทาน ฉบับลงวันที่ 31 สิงหาคม 2538
โดยอัตราค่าน้ำประปาซึ่งกำหนดไว้ข้างต้นนั้นอาจเปลี่ยนแปลงได้ตามเกณฑ์ ดังต่อไปนี้

(1) ในกรณีที่ค่าใช้จ่ายในการทำน้ำประปาได้เพิ่มขึ้น
    ผู้รับสัมปทานอาจเพิ่มอัตราค่าจำหน่ายน้ำประปาขึ้นจากอัตราที่ใช้อยู่ได้ตามส่วนมากและน้อยตามรายละเอียดในสัญญาให้สิทธิดำเนินการผลิตและจำหน่ายน้ำประปาระหว่างการประปาส่วนภูมิภาค
    กับผู้รับสัมปทาน ฉบับลงวันที่ 31 สิงหาคม 2538

(2) ในกรณีที่เทศบาลหรือสุขาภิบาลมิได้เป็นผู้รับสัมปทานเมื่อสิ้นระยะเวลา 3 ปี
    นับแต่วันลงนามในสัมปทานนี้
    ถ้าเทศบาลหรือสุขาภิบาลหรือผู้ใช้น้ำขอร้องมายังผู้ให้สัมปทานให้เปลี่ยนอัตราหรือวิธีคิดค่าน้ำประปา
    ผู้ให้สัมปทานมีอำนาจจะพิจารณา
    และถ้าเป็นที่พอใจว่าการเปลี่ยนอัตราค่าน้ำประปาหรือการแก้ไขวิธีคิดค่าน้ำประปานั้นเป็นการสมควร
    โดยเหตุที่พฤติการณ์อันเป็นบรรทัดฐานที่ได้กำหนดอัตราหรือวิธีการคิดค่าน้ำประปาที่ใช้อยู่นั้นได้เปลี่ยนแปลงไปก็ให้มีอำนาจสั่งเป็นหนังสือให้ใช้อัตราและวิธีคิดค่าน้ำใหม่แทนได้ตามที่ผู้ให้สัมปทานจะเห็นเป็นการยุติธรรมและสมควร
    คำสั่งนั้นผู้รับสัมปทานจะต้องปฏิบัติตาม

(3) ถ้าผู้รับสัมปทานประสงค์จะลดอัตราค่าน้ำประปา ก็มีสิทธิจะลดค่าน้ำประปาได้ไม่ว่าในเวลาใด
    แต่ต้องแจ้งให้ผู้ให้สัมปทานทราบล่วงหน้า 15 วัน

    การสิ้นสุดของสัญญา

    สัมปทานสิ้นสุดลงในกรณีดังต่อไปนี้

(1) กรณีสิ้นสุดอายุสัมปทาน 25 ปี โดยไม่มีการต่ออายุ

(2) กรณีผู้รับสัมปทานคืนสัมปทานเมื่อเลิกกิจการ
    ผู้รับสัมปทานจะต้องแจ้งเป็นหนังสือให้ผู้ให้สัมปทานทราบล่วงหน้าก่อน 6 เดือนเป็นอย่างน้อย
    และเมื่อผู้รับสัมปทานได้รับอนุญาตเป็นหนังสือจากผู้ให้สัมปทานแล้ว จึงจะเลิกกิจการได้
    ในกรณีเช่นนี้ให้นำข้อบังคับในหมวด 5 แห่งสัมปทานนี้
    ซึ่งว่าด้วยสัมปทานสิ้นอายุและการเพิกถอนสัมปทานมาใช้บังคับโดยอนุโลม

(3) กรณีเมื่อผู้รับสัมปทานได้ทำการไปได้ 12 ปีครึ่ง นับแต่วันที่ได้ลงนามในสัมปทาน (วันที่ 13
    มกราคม 2543)
    และรัฐบาลหรือเทศบาลหรือสุขาภิบาลประสงค์ซื้อกิจการประปาของผู้รับสัมปทานทั้งหมด
    (ในราคาตลาดหรือราคาที่อนุญาโตตุลาการกำหนดในกรณีที่ไม่สามารถตกลงราคากันได้)
    ให้ผู้ให้สัมปทานมีสิทธิถอนคืนสัมปทาน

(4) กรณีเมื่อถูกเพิกถอนสัมปทาน

    การจ่ายเงินปันผล

การจ่ายเงินปันผลจากกำไรสุทธิจะกระทำได้ต่อเมื่อมีการกันสำรองตามกฏหมายไว้ร้อยละ 10
ของกำไรสุทธิประจำปีแล้ว
กำไรที่เหลือภายหลังการจ่ายปันผลให้โอนไปบัญชีกำไรสะสมที่ยังไม่ได้จัดสรร
กำไรสะสมที่สำรองตามกฏหมายให้กันไว้เป็นเงินสดโดยนำฝากประจำไว้ที่ธนาคาร
แต่ถ้ามีเกินกว่าร้อยละ 10
ของทุนจดทะเบียนที่ชำระแล้วจะเอาเงินจำนวนที่เกินนี้ไปลงทุนซื้อพันธบัตร
หรือตราสารการเงินอื่นเพื่อหาผลประโยชน์ได้
แต่การลงทุนนี้จะต้องได้รับความเห็นชอบจากผู้ให้สัมปทานก่อน

ค่าธรรมเนียม

ตั้งแต่วันเริ่มทำการจำหน่ายน้ำประปาเป็นต้นไป
ผู้รับสัมปทานต้องส่งเงินให้แก่ผู้ให้สัมปทานเพื่อทดแทนค่าใช้จ่ายของเจ้าพนักงานผู้ตรวจการของผู้ให้สัมปทานในปีหนึ่งตามปฏิทินเป็นอัตราตายตัวในอัตรา
5 บาทต่อหนึ่งลูกบาศก์เมตรของปริมาณน้ำที่ทำได้เต็มกำลังในหนึ่งชั่วโมง
แต่เงินจำนวนนี้จะต้องชำระไม่น้อยกว่า 50 บาท หรือมากกว่า 200 บาทต่อหนึ่งปี
เงินจำนวนนี้จะต้องชำระล่วงหน้าปีละครั้งภายในเดือนธันวาคม ของทุกปี สำหรับในปีแรก
จะต้องชำระเงินตามส่วนมากและน้อยแห่งปีตามที่เปิดทำการมาแล้วให้แก่ผู้ให้สัมปทาน ทั้งนี้
ให้ชำระภายใน 3 เดือน
นับแต่วันที่ได้เริ่มจำหน่ายน้ำประปาหรือถ้าหากเวลาที่เปิดทำการยังไม่ทันครบ 3 เดือนก็สิ้นปี
ก็ให้ชำระเงินก่อนสิ้นปี

ทั้งนี้ประปาปทุมธานี
ได้ยินยอมสละประโยชน์แห่งเงื่อนเวลาในการส่งเงินให้แก่ผู้ให้สัมปทานเพื่อทดแทนค่าใช้จ่ายของเจ้าพนักงานผู้ตรวจการของผู้ให้สัมปทานดังกล่าว
โดยประปาปทุมธานี
ตกลงและยินยอมชำระเงินดังกล่าวล่วงหน้าตลอดอายุของสัมปทานในคราวเดียวในวันที่ได้รับอนุมัติสัมปทาน
และสละสิทธิเรียกร้องเงินดังกล่าวคืน หากสัมปทานสิ้นสุดลงก่อนครบกำหนดอายุสัมปทาน